INOIZ IDATZI ETA IGORRI EZ DEN ESKUTITZ BAT IZAN AL DAITEKE?\nOrain dela bederatzi urte Alemanian ikasten ari nintzela, batxilergoko ikaskide ohi baten erantzuna jaso nuen eskutitzez, eta berak idatzi zidan zerbaitek arreta eman zidan orduan:\n(...) nirea ez da zuk bezala poesia idaztea, nik nahiago ditut gauzak hitzez esatea (...)\nOrain, gauza bera berrirakurri dudalarik (ene paper zaharren artean txukuntze-lanetan nenbilela), poesiaz zer pentsa hasi naiz. Zer ote poesia? Derrigorrez letra batzuez eta gramatika bat baliatuz sentitzen dena idazteko beharra.\nEne ustez, ez da hori bakarrik, hori literatura da. Poesia hori ere bada, noski! Literatura letrez adierazten da, komunikazio-ekintza da eta ez da derrigorrezkoa; baina konpartitzea bai da halabeharrez ateratzen dena.\nBizi naizen neurrian, hitz biziak ateratzen zaizkit eta poesiaz iritzi-artikulu bat idazteko eskatu didatenean, hausnarketa hauxe konpartitzen dut Beterriko Liburua aldizkariaren irakurle guztiekin: poesia gauza bizi bat da, eta bizitza dagoen bitartean sentsazioak adierazteko beharra da poeta gainontzekoengandik (poetak sentitzen ez direnengandik) bereizten dituena, zeren eta poeta poeta izanen da berak hala nahi badu, bere poemak liburu batean argitaratu ala ez. Horregatik diot, bere burua poetatzat duenak ez duela libururik argitaratzen, poeta bizi ahal egiten baita poeta, eta ondorioz, baita poema bat ere. Poeta izatea bizi-aukera bat da, eta adierazpide nagusia hitz bizia izanen du, nahiz eta bestelako adierazpideak izan, hala nola hitz inprimatuak.\nPoetak zerbait errateko beharra du, bere buruari besterik ez bada, eta besteekin konpartitzeko behar horrek adierazpide bat bilatzen du. Egia da poema-liburuak idazten direla, baina poetak ez du beti liburua idatzi beharrik; izan ere, poetak oharmen berezi bat jartzen dio inguruari eta uneoro sortzen dituen galderak erantzuteari ekiten dio, uneoro bilatzen ari da eta bilaketa horretan zerbait aurkitzen duenean, jada ez du bilatzen duena inprimatuz idazteko beharrik. Azken batean poema-liburuak irakurleak osa ditzan idazten dira, ene iduriko, poesia bilaketa-prozesu bat baita.\nNiri, lehen aldiz poesia kontzienteki kantu leun baten moduan iritsi zitzaidan begietara. Alemanez idatzia zegoen, ezagutzen ez nuen poeta batek idatzia. Orain dela hamar urte Marlene Hörmann-ek hutsunez betetako poema-liburuak ene arreta bereganatu zuen. Orrialde bakoitzaren laurdena soilik betetzen zuten letrek eta nire orduko aleman mailagatik letra guztiak ez nituen ulertzen, baina orrialdeen hiru laurdenak bete (asmatu) nituen eta nire bilaketa (nire interpretazioa) hasi nuen. Nire bizitza idazten hasi nintzen buruan lehendabizi eta gero eskuz. Erran daiteke ene barneko poeta alemanezko poema-bilduma batek leun-leun esnarazi zidala. Ordutik ene bizitzarekin (egunerokoarekin) zerikusia duen guztia idazten dut, egunero sentitzen dudana.\nHorrela soilik amaitzen da\nInoiz izan ez den maitasuna.\nInoiz idatzi ez den eskutitz batek ere bizitza du, poesia ere bada. Poesia ez da hitzez bakarrik egiten, hutsuneez ere bai. Poetak hitzik gabe komunikatu nahi du bere bilaketa, bere galdera. Poesia zerbait bizia da eta bizitzarekin zerikusia duen guztia poesia bidez adierazten da. Gure sentsazioez osatzen dugu poema bat, eta Castillo Suarez-entzat poesia Altsasun gelditzen den Gasteiztik Iruñerako autobusa den bezala, ene poementzako osagaia Mugairen gelditzen den Irundik Iruñerako Baztanesa izan liteke batzuetan eta beste aunitzetan bederatzi tunelez osatutako Irundik Gasteizerako trena, Mirandaraino doana gainera! Enetzat poesia ere amatxiren hitz joko eta bat-bateko esaera zaharrak edota urteetan etendako txikitako lagun min baten berreskuratze-gutuna izan daiteke. Poesiak ez du errezeta jakinik ez, poetaren arabera osagaiak aldatzen baitira eta poetak ez du zertan irakurlerik eduki; nahiz eta beste norbaitek poetaren galderak erantzun eta bilaketan lagundu, poetak berak irakurlerik gabe ere bilatzen duena aurki baitezake, beranduago bada ere\nBuruan idatzi dena, azkenik argitaratzea edo papereratzea polita da, eta irakurleak berea idazteko aukera baldin badu, are politagoa; horregatik dira horren garrantzitsuak hutsuneak, irakurleak poeta izanez bizitzea aukera dezakeelako.\nEdo ez! Hutsunez osatutako sentsazioak, harremanei buruzko ideiak, barne-giroko irudiak SORPRESAZ eta NATURALTASUNEZ irakurriko ditu ideia horiek. Irakurketa horretan misteriotsuki irudi berriak sortuko ditu, eta bizitzari oharmen berezi batez begiratuko. Horrela bizitzeko modu bat bihurtuko da, ez den horretan (hutsuneak, elipsiak) zerbait bilakatzen ahaleginduz, istorio berriak osatuz eta ... poeta bizi bat sortuko da.\nAzken batean, poesiak bizitzeko modu bat erakusten du, inguruko gauzak sentituz bizitzea, eta sentitzen den hori norberaren espresa-moduz adieraztea. Dena kolpe batez adierazi daiteke edo, lasterbiderik gabe, saihesbideak hartuz adierazteko aukera eskaintzen du poesiak. Poema batek balio terapeutikoak izan ditzake, baita gaitzak eragin ere. Poeta ongi ala gaizki senti daiteke, eta poemaren arabera lotsatu edo harrotu edo nik al dakit zer gehiago jendearekin konpartitzean.


Laia eskolak bostgarren urteurrena ospatuko du irailaren 11n Amurrion - Amurrio - Aiaraldea.eus\nLaia eskolak bostgarren urteurrena ospatuko du irailaren 11n Amurrion\nUnai San Pedro Camacho 2021-09-04 07:00\nEkitaldi ugari antolatu ditu Laia Eskolak Aiaraldean azken urteetan. / Laia Eskola\nEkitaldian elkarrizketa mahai bat eta emakumeen rap ikuskizuna egongo dira. Izena emateko epea gaur -larunbata- itxiko da.\nLaia Eskolak, Arabako Emakumeen Jabekuntza eta Berdintasunerako Eskolak, bost urte bete ditu, eta hori ospatzeko elkarrizketa mahai bat antolatuko du irailaren 11n. Amurrioko Antzokian egingo da, 11:30etatik aurrera.\nRamiro Gonzalez ahaldun nagusia eta Encina Castresana Aiarako Kuadrillako presidentea arduratuko dira ongietorria egiteaz. Bertan parte hartuko dute baita ere Begoña Etayok (aktibista feminista eta 'La hora violeta' irakurketa kluben koordinatzailea), Maria Carmen Rodríguezek (Gaubeako mediku eta 'Laukia-Mujeres en acción' elkarteko ordezkaria) eta Paula Fernandezek (sare sozialetako 'body positive' aktibistak) hartuko dute parte.\nHorrez gain, rap feminista ikuskizuna egongo da. Hitzordua 13:00etatik 14:00etara izango da, Juan Urrutia parkean. Bertaratu nahi duen orok izena eman beharko du esteka honetan. Gaur izango da horretarako azken eguna.\nBestalde, autobus zerbitzua egongo da, eta gurasoek haurtzaindegi zerbitzua euren eskura izango dute. Zeinu interpretatzaile bat ere egongo da topaketan.


Zuzenbidea gizartearen bizikidetza arautzen duten arauen multzo bat da, interes gatazkak konpontzea ahalbidetzen duena. Zuzenbidea edozein gizarteren funtzionamendu egokirako oinarria da; izan ere, gizartea osatzen duten pertsonen eskubideak eta betebeharrak ezartzen ditu, eta horregatik, hain zuzen, gure eguneroko bizitzaren esparru gehienei eragiten die.\nZuzenbidea bizirik dagoen zientzia bat da, etengabe eboluzionatzen ari dena. Izan ere, aldatzen dira herritarren beharrak, aldatzen da gizartea eta aldatzen dira legeak ere.\nZuzenbideko Graduan prestakuntza osoa jasoko duzu, jarduera profesionalerako prestatuta egoteari begira, eta gizarte harremanen arlo guztietan planteatu daitezkeen arazo juridikoak konpontzeko gaitasuna eskuratuko duzu.\nHorrez gain, aukera dago titulazio bikoitz bat lortzeko Kolonbiako Universidad Santo Tomas-ekin.\nLiburuxka(Beste leiho bat zabalduko du)(pdf ,2,22 Mb)\nAbokatutza Masterra egin ondoren, abokatu lana egin ahal izango duzu bulego, enpresa eta aholkularitzetan, esparru askotan:\nOrientazioa, hainbat arlotan: zergak, merkatuak, lana...\nJustizia (epailea, fiskala…)\nBaita nazioarteko erakundeetan ere: Europar Batasuna, Europako Kontseilua, Nazio Batuak, Lanaren Nazioarteko Erakundea, Munduko Merkataritza Antolakundea, etab.\nEta irakaskuntza eta ikerketaren arloan.


Materiala erosiz edo laguntzaile eginez, hamaika bide 21. Korrika babesteko | Noaua Kultur Elkartea\nHemen zaude: Hasiera » Aisia » Materiala erosiz edo laguntzaile eginez, hamaika bide 21. Korrika babesteko\nBy\tnoaua\ton\t2019-01-09\tin\tAisia, Ekonomia, Euskara, Jaiak, Jendartea, Kultura\nBadator 21. Korrika! Ekimena laguntzeko hamaika bide izango ditugu hilabeteotan; Korrika egunean ekimenean bertan euskaraz bizi nahi dugula lasterka batean aldarrikatuz, aurretik bideratuko diren antolakuntza lanetan parte hartuz… Laguntza eskaintzeko bide gehiago ere badira.\n21. Korrika laguntzeko bideetako bat, kilometroak erostea duzue. Datorren astelehenetik aurrera bideratu ahalko duzue erreserba. Eta trukean, abiapuntutik helmugara Euskal Herrian barrena eskuz esku ibiliko den lekuko preziatua eraman ahalko duzue. “Familian, elkartean, lagunartean… kilometroen lekukoa eraman nahi baduzue, KORRIKA bulegoekin harremanetan jarri, kilometro zehatza hartzeko eta diru ekarpena egiteko. Kilometroak erreserbatzeko epea urtarrilaren 14an hasiko da”, ohartarazi dute Korrikaren antolatzaileek.


Aritz Egeak eta Andrea Garayk irabazi dute Axari Trail - Goierriko Hitza : Goierriko Hitza\nAritz Egeak eta Andrea Garayk irabazi dute Axari Trail\nAxari Trail Txikia Josu Urrestarazuk eta Irati Zubizarretak irabazi dute\nAxari Trail mendi lasterketaren zazpigarren edizioa jokatu da gaur goizean Idiazabalen. Bertan, 371 korrikalari ibili dira lehian, eguraldiari dagokionez, baldintzak alde izanik.\nGizonezkoen artean Aritz Egea izan da garaile 02:01:38 denborarekin. Haren atzetik, bigarren postuan Hassan Ait Chaou (02:08:04) iritsi da helmugara. Hirugarrena ordea, iruñeko Xabier Manais (02:08:27) izan da. Emakumezkoen artean, Andrea Garay gasteiztarra izan da irabazle 02:35:07 denborarekin. Bigarren berriz, Laida Elizegi (2:36:49) zaldibiarra helmugaratu da. Podiuma, Maud Coumberieuk (02:40:17) itxi du.\nAxari Traileko sailkapenaz gain, Goierri Kopa Trail (proba luzeak) eta Goierri Kopa Sprint (proba laburrak) modalitateko sariak banatu dituzte. Zazpi probetan azkena izan da Axari Trail lasterketa.\nGoierri Kopa Trail Iñaki Olanok eta Bárbara Martínek irabazi dute. Bigarren postuan berriz, Sergio Serrano eta Uxua Barandiaran geratu dira. Hirugarrenak, Jon Vegas eta Edurne Arakistain izan dira.\nGoierri Kopa Sprint sailkapenean, Oier Larrañaga eta Ainize Lasa izan dira garaile. Ekhi Sukiak eta Irati Larrañagak, bestalde, bigarren postuan amaitu dute. Hirugarrenak aldiz, Beñat Froemming eta Olatz Aizpitarte izan dira.\nAxari Trail txikiko lehen 3 sailkatuak\nAxar Trail irteera\nCaptura de pantalla 2019-09-08 a las 15.31.35


Euskal 16 luzemetraia eta 9 film labur pantailaratuko dira apirilaren 2a bitartean Nantesko Zinemaldian\nIratxe Fresnedaren "Irrintziaren Oihartzunak" iango da nantesen erakutsiko den filmetako bat\nEuskal zineak presentzia zabala izango du Nantesko Festival du Cinéma Espagnol jaialdiaren 27. edizioan. Atzo hasi eta apirilaren 2ra, guztira Frantzian ikusigabeko 70 luzemetraia eta film labur erakutsiko dira, fikziozkoak zein dokumentalak. Horietatik 16 luzemetraia eta zortzi film labur zinemagile euskaldunek zuzendutakoak edo Euskal Herrian ekoiztutakoak dira; gehienak Fenêtre Basque sailean dira ematekoak, Etxepare Institutua eta Euskal Filmategia laguntzaile.\nNantes, Frantzia. Euskadiko Filmategiak jakinarazi duenez, erakunde honek Etxepare Euskal Institutuarekin lankidetzan sustatzen duen Fenêtre Basque (Euskal Leihoa) sailean 11 luzemetraia eta zortzi film labur eskainiko dira. Horiez gain bost euskal film luze gehiago ikusi ahal izango dira Festibaleko sail ezberdinetan. Fenêtre Basque saila 2001 urtean sortu zuen Eusko Jaurlaritzak eta ordutik pisu garrantzitsua du urtero 26.000 ikusletik gora biltzen dituen zinemaldi honetako programazioan. Urtez urte Fenêtre Basque-k urteko euskal ekoizpen onenen eta euskal zinemagile garrantzitsuenen lanen zati handi bat eskaintzen du. Euskal Herritik kanpo aurki daitekeen euskal zine programazio zabalena da eta Frantziako ikusle, kritika eta zinema industriarengana iristeko plataforma garrantzitsua.\nHasieratik amaierara, euskal zineak presentzia nabaria izango du festibalean. Nanteseko Operan egingo den irekieran Daniel Calparsoro eta Cien años de perdón (2016) filma izango dira protagonista. Calparsoro berak klausuran ere parte hartuko du, Kalebegiak (2016), Donostia 2016ren baitan eginiko film kolektiboak emango baitio amaiera zinemaldiari.\nLa Fenêtre Basque sailean ondorengo pelikulak emango dira:\n11 luzemetraia. Fikzioa eta dokumentala\n-Chillida, esku huts (2016), Juan Barrero\n-El fin de ETA (2016)*, Justin Webster\n-Gernika (2016), Koldo Serra\n-Gernika. Markak (2016), Hannot Mintegia\n-Cien años de perdón (2016), Daniel Calparsoro\n-Irrintziaren oihartzunak (Los ecos del Irrintzi) (2016), Iratxe Fresneda\n-Nueva York. Quinta Planta (2016)*, Mikel Rueda\n-Psiconautas, los niños olividados (2016)*, Pedro Rivero y Alberto Vázquez\n-Sipo phantasma (2016)*, Koldo Almandoz\n-El último verano (2016)*, Leire Apellaniz\n8 film labur\n-Caminan (2016), Mikel Rueda\n-Decorado (2016)*, Alberto Vazquez\n-Guernika (1937), Nemesio Sobrevila\n-Hileta (2016)*, Kepa Sojo\n-Ikuska 12 (1981), Mirentxu Loyarte\n-Ikuska 2 (1979), Pedro Olea\n-Irrintzi (1978), Mirentxu Loyarte\n-Renovable (2016)*, Jose Mari Goenaga eta Jon Garaño\n(*Sail lehiakorretan parte hartuko duten filmak)\nBederatzi film sail lehiakorretan\nGuztira sei film (lau luzemetraia eta bi film labur) ariko dira lehian festibaleko sail lehiakor ezberdinetan. Sail ofizialean, Pedro Aguilera donostiarraren Demonios tus ojos (2017) egongo da lehiatuko diren zortzi filmen artean. Dokumental onenaren sariaren bila Justin Websterren El fin de ETA (2016), Mikel Ruedaren Nueva York. Quinta Planta (2016) eta Leire Apellanizen El último verano (2016) arituko dira. Opera Prima sailean beste bi pelikula egongo dira: Psiconautas, los niños olvidados (2016), Pedro Rivero eta Alberto Vázquez zinemagileena – animazio onenari Goya saria irabazi zuen- eta Koldo Almandozen Sipo phantasma (2016).\nGainera, Etxepare Institutuak eta Euskadiko Filmategiak urteko film labur onenak sustatzeko bultzatzen duten Kimuak plataformari esker Kepa Sojoren Hileta (2016) eta Jon Garaño eta Jose Mari Goenagaren Renovable (2016) eta Alberto Vázquezen Decorado (2016) film labur onenaren sariaren bila lehian arituko dira.\nEra berean, aurten Nantesko zinemaldiak atzera botako du begirada Gernikako bonbardaketaren 80. urteurrenean. Euskadiko Filmategiaren laguntzarekin hautatutako sei film eskainiko dira sail berezi batean. Horrez gain, bi erakusketa eta mahai inguru bat ere egingo dira.\nZiklo honetan Gerra Zibilaren garaiko bi film ikusi ahal izango dira. Nemesio Sobrevilaren Guernika (1937) eta Miguel Pereyraren Frente de Vizcaya y 18 de julio (1937); gerraren eta Euskal Herriaren bi ikuspegi antagoniko erakusten dituzten propaganda filmak.\nHalaber, Alain Resnais zinemagile frantziarraren Guernica (1950), Pedro Olearen Ikuska 2 (1979) –bonbardaketatik bizirik atera ziren pertsonen testigantzak jasotzen ditu– eta Hannot Mintegiaren Gernika. Markak (2016) –Bernardo Atxagaren izen bereko liburuan inspiratutakoa– eskainiko dira; baita Koldo Serraren Gernika (2016) fikziozko film luzea. Horrekin batera, Euskadiko Filmategiko zuzendariak gidatutako mahai ingurua egingo da. Parte hartzaileak, zinea eta artean bidez, iraganaren eta orainaren arteko konexioak bilatzen saiatuko dira.\nGainera, gerra garaiko 50 dokumentu, kartel eta egunkari biltzen dituen De Goya à Guernica, Espagne 1936-1939, les désastres de la guerre (Goyatik Gernikara, Espainia 1936-1939, gerraren hondamendiak) erakusketa eta Vasco Gargalo ilustratzaile portugaldarren Alepponnica obra –Picassoren Guernica lanaren Siriako bertsio siriarra– ikusi ahal izango dira.\nAipatu beharra dago baita ere Enrique Urbizu bilbotarrak bi film izango dituela zine beltzari eskainitako sail berezian -–La caja 507 (2002) eta No habrá paz para los malvados (2001)– eta Calpasororen Cien años de perdón (2016) ere eskainiko dela sail honetan. Calparsoro eta Urbizu berak genero honen inguruko jendaurreko elkarrizketa izango dute Pilar Martínez Vasseur zinemaldiaren zuzendariaren gidaritzapean. Gainera, Julio Medemen La ardilla roja (1993) eta Mikel Ruedaren A escondidas (2014) ikusi ahal izango dira festibalaren sail ezberdinetan, baita Felix Viscarret nafarraren Bajo las estrellas (2007) ere.\nJada Aipatutako Urbizu eta Calparsoroz gain, Juan Barrero, Hannot Mintegia, Mikel Rueda, Koldo Serra, Koldo Almandoz, Leire Apellaniz eta Iratxe Fresneda zinemagileak bertaratuko dira.\nEuskal erakundeen ordezkari bezala Kultura, Gazteria eta Kiroletako sailburuordea, Joxean Muñoz; Etxepare Euskal Institutuko zuzendaria, Miren Arzalluz eta Donostia 2016ko zuzendaria, Pablo Berastegi joango dira Nantesera, sari banaketa eta hitzaldietan parte hartzera.\nAmaitzeko, dokumental onenaren saria hautatzeko epaimahaian Juan G. Andres, Noticias de Gipuzkoa egunkariko kazetari eta argazkilaria eta Pablo Iraburu, iaz Walls (2015) filmarekin sari hau irabazi zuen zinemagilea eseriko dira.


Kultura plazen beharraz eta horien aniztasunaz - Bergara - Goiena.eus\nKultura plazen beharraz eta horien aniztasunaz\nXabier Urzelai 2021-10-08 13:55\nMikel Etxaburu Osa (Argazkia Erein), Ihintza Orbegozo Igartua (Argazkia Badok.eus) eta Gotzon Barandiaran Arteaga (Argazkia Uztarria).\nZertarako sortuko ditugu kultura plaza berriak? galderaren bueltan mahai-ingurua egin zuten atzo, eguena, Bergarako kultura mahaiko lagunek; Euskal Herriko hainbat kultura ekimenetan lanean diharduten hiru lagun gonbidatu zituzten horretarako; eurekin izan da GOIENA.\nMikel Etxaburu (Ondarroa, 1969) idazlea da, eta MUko irakaslea Huheziko Fakultatean. Eta Bilbo zaharrean –Bilbi izenez ezaguna– dagoen Xake Espazio autogestionatuaren bilakaera bertatik bertara bizi izan du. Ihintza Orbegozo (Bergara, 1987) kazetaria da ikasketez, eta azken urteotan Durangoko Plateruenan kulturgintzako arduraduna izan da. Eta Gotzon Barandiaran (Larrabetzu, 1974) idazleak ere zenbait kultura plaza sustatu ditu urte hauetan guztietan; esaterako, Bihotz Bakartien Kluba, Literatura Eskola, Ahotsenea eta Larrabetzuko Kulturbilgunea. Hala, hiru lagun hauek aukeratu ditu Jardun euskara elkarteak kultura plaza berrien gainean hausnartzeko.\nAtzoko solasaldiko une batean, hiru protagonistak.\nDenetariko ideologiak, Xake Espazioan, batera\nMikel Etxaburuk oso gertutik ezagutzen du Bilbo zaharrean –San Anton zubitik harago– dauden kaleetako errealitatea. Eta errealitate horietako asko batzen ditu, neurri handian, Xake Espazioak: "Abenduan bost urte beteko ditu modu autogestionatuan funtzionatzen duen espazio horrek. Oraingoz, bi gune ditu: taberna, batetik, eta lonja bat, bestetik. Eta posible da aurki beste pertsiana bat ere zabaltzea".\nEta hori guztia, zertarako? Galdetuko du batek baino gehiagok. "Auzotar bakoitzak gure orainaren eta etorkizunaren gainean erabakitzeko gaitasuna izan dezan. Izan ere, duela bost urte auzoa eraldaketa prozesu batean murgilduta zegoen, eta hor eragiteko sortu zen Xake Espazioa. Bilbi-ko auzoa gauez ezagutu dugu gehienok, parranda giroan, baina auzo horrek baditu bizilagunak, egun argiz ere han bizitza egiten dugunak, eta ikusten genuen auzoan jendeak erabakitzeko gaitasuna behar zuela. Hala, halako ekimenetan uste dugu elementu autogestionatuek berebiziko garrantzia daukatela, horiek eskatzen dutelako herritarren partetik inplikazioa, hurbiltasuna, enpatia, ardurak hartzea...".\nEtxaburuk onartu du zentzu askotan Bilbo zaharrak eta Bergarak zerikusi txikia izango dutela soziolinguistikoki, politikoki, kulturalki... Eta horren gainean ere mintzo da. "Ezin dugu ahaztu Bergara edo Aramaio moduan, Bilboko San Frantzisko kalea ere Euskal Herria dela, eta euskal herritarrez beteta dagoela. Uste dut Euskal Herria irudikatzen dugunean modu interesatuan alde bati bakarrik erreparatzen diogula, baina errealitatea bestelakoa da. Egia da gure auzoan aniztasun kultural handia dagoela, jatorri askotariko jendea dago, bizi esperientzia ezberdinak izan dituztenak, egoera ekonomiko ezberdinetakoak... Eta denak izan behar ditugu kontuan. Hau da, bergararra edo aramaioarra banintz, seguruenik, beste ezaugarri batzuetako proiektuak jarriko nituzke abian, baina hemen, egiten dugun orok harreman estua izan behar du gure testuinguruarekin. Uste dut falta zaigula gure zilborretik harago begiratzea, beste errealitate batzuetako euskal herritarrak daudela ikustea. Eta Xake moduko plazetan posible dela ibilbide ideologiko oso ezberdinetako jendea batzea. Hor batzen gara anarkistak, komunistak, abertzaleak, jatorri espainoleko jendea... Eta, bide batez, gure artean bikain konpontzen gara eta adostasunak lortzen ditugu".\nPlateruenak utzitako hutsunea\nIhintza Orbegozok gertu-gertutik bizi izan du duela urtebete Durangoko Plateruena itxi izanak utzi duen hutsunea, eta horren bueltan herrian abian jarri dituzten kultur dinamiken berri eman du. "Plateruena itxiko zutela jakin genuenean, geure buruari egin genion lehenengo galdera izan zen: eta orain zer? Hala, kulturgintzako langileak lanean hasi ginen iazko urrian, eta barruko lana egin eta gero, 2021ean sartzearekin batera herritarrekin hasi ginen elkartzen. Hala, proiektu honi herritarrekin batera eman diogu forma, eta uda hasieran txosten batean jaso genuen hilabete hauetan egindako lana. Orain, Durangoko Udalarekin gaude hartu-emanetan, gaiari heltzeko interesa erakutsi dute, eta ea ikasturte berrian ekintzetara pasa gaitezkeen".\nHorren harira, Durangoko kultur elkarteen gaineko erretratu azkarra egin du Orbegozok. "Elkarte mordoa dago, eta baita sortzaile asko ere. Jendeak jakin-min handia dauka, kulturarako grina dago, baina espazio falta handia dago. Lehen ere leku faltan zeuden kultur eragile horietako asko eta asko eta Plateruenaren itxierak larritu egin du egoera. Eta gero, erakusleiho modura, kultura kontsumitu nahi bada, gaztetxea dago, batetik, eta San Agustin antzokia, bestetik, ez dago gehiago. Hala, garbi dugu Plateruenaren eraikinak ezin duela itxita jarraitu".\nEuskal kultura-zaleak sortzea helburu\nAzken urteotan Euskal Herriko zenbait kultura eragilek darabilten diskurtsoa plazaratu du Gotzon Barandiaranek. "Kultura plazak helburu nagusia dena lantzeko ildoen barruan kokatzen ditugu, eta helburu nagusi horrek izan behar du euskal kultura-zaleak sortzea. Euskaraz sortzeko grina daukaten euskaldunak sortu behar ditugu, sortzaileak izango diren zaleak, antolatzaileak izango direnak, hedabideetan arituko direnak eta baita heziketan arituko direnak ere. Eta etxean ere euskarazko transmisioa bermatuko dutenak. Horiek dira helburu nagusiak, eta guk zenbait lan ildo proposatzen ditugu. Eta kultura plazak dira lan ildo horietako bat. Euskalgintzak plaza horien beharra du".\nHala, Barandiaranen esanetan, gaur egungo kultura eskaintzaren barruan, euskal kultura ez da nagusitzen dena. "Ez da plaza fisikoetan nagusitzen, ezta birtualean ere; alegia, digitalean aurki daitekeena. Guk Euskal Herriko zazpi lurraldeak hartzen ditugu kontuan, eta garbi daukagu bertako plazetan programatzen diren kultur ekitaldiak ez direla nagusiki euskarazkoak". Eta beste horrenbeste gertatzen da eskaintza digitalean. "Eskaintza nagusia espainolez, frantsesez eta ingelesez dago, ez euskaraz".


Etxetik urruti eguneroko min eta gabeziak arintzera - Erran.eus\nTtipi-Ttapa 2017-04-15 07:00 Gizartea Bortziriak Arantza\nErrusiako bi haur etorriko dira uda honetan gure eskualdera\nAtarrabia Elkartasun Elkarteari esker, Andrey bosgarren urtez etorriko da aurten Siberiatik Arantzara eta Olga Zubietara. Gisa honetako elkartasun proiektuekin, bertzelako bizi ereduak ikusteko aukera dute egunerokoan hainbat gabezia dituzten haur hauek.\nKoldobike Gorostiza Uriguen bi semeekin, Andrey ezkerrean eta Beñat eskuinean. | Ikusi handiago | Argazki originala\n«Ama, ni Arantzara joateko paperak egin dituzu? Eta zenbat denbora falta zait Arantzara joateko?». Halaxe, irrikaz eta gogotsu dago Andrey sorterria utzi eta bertze urte batez udan Arantzara etortzeko. Atarrabia Elkartasun Elkarteari esker, Siberiako Nizhnevartovsk herritik etorriko da, eta berekin batera, bertze bederatzi neska-mutiko etorriko dira Nizhenevartovsk eta Bryansketik (Txernobiletik hurbil) Nafarroara: Anna, Danila, Viktoria, Dimitri, Karina, Olga, Maksim, Arina eta Olga. Andrey ez da eskualdera etorriko den bakarra izanen, Olga Zubietara etorriko delako. 10 eta 17 urte bitarte dituzte eta ekainaren 17tik irailaren 1era gure artean egonen dira.\nEgoera larrian bizi diren familietatik eta harrera etxeetatik datozen neska-mutikoak dira. Koldobike Gorostiza Uriguen aranztarrak ongi ezagutzen du haur horien egoera, aurten borzgarren aldiz hartuko baitute Andrey etxean. Berak kontatu digunez, «hagitz baldintza ezberdinetan» bizi dira: «harrera-etxeetan daudenak pisu ttiki-ttikietan bizi dira eta normalean jende aunitz bizi da elkarrekin». Haur horiek lehen mailako beharrak aseak dituzte, Errusiako Gobernuak harreran hartzen dituzten haur bakoitzagatik diru kopuru bat ematen dietelako hezitzaileei. Eta Gobernua bera da haur hauek berogailua, jatekoa eta arropa badutela kontrolatzen duena. «Gabeziarik haundiena afektiboa izan daiteke, normalean haur pila hartzen dute harreran, eta elkar zaintzen dute».\nKoldobikeren hitzetan, okerragoa da familietatik datozen haurren egoera: «baliteke afektiboki gabeziarik ez izatea, baina eguneroko lehen beharrak ase gabe dituzte: elikadura arazoak, etxeko berogailuarekin arazoak, arropa falta...». Familietatik datozen haurrak «hagitz pobreak» dira. Elkarteko kide batzuk egoera hori bertatik bertara ikusi dutelako daki «familietatik Nafarroara datozen haur batzuk hagitz pobreak direla». Are gehiago, «batzuk egurrezko etxeetan bizi dira, eta ez dute komunik ere». Errusian neguan, 35 gradu zero azpitik egin dezake eta «egurrezko etxetxo batean bizi badira, eta tenperatura horrekin, atera kontuak zein baldintzatan bizi diren».\nBaina Atarrabia Elkartasun Elkartearen bitartez, udako hilabeteetan eta Eguberrietan eguneroko min eta bizi baldintza eskas horiek arintzeko aukera dute.\nHAMAR HAUR NAFARROAN\nDuela 25 bat urte hasi zen guztia. «Txernobilgo istripu nuklearraren ondorioz, Errusiako umezurtz-etxeetan zeuden haurrekin laguntza eskatu zuen Errusiako Gobernuak. Estatu mailako mugimendua izan zen, eta hasiera hartan, Nafarroako Mugarik Gabe Elkartearekin Atarrabia, Altsasu eta Arakilgo familia aunitz Errusiako haurrekin lanean hasi ziren», dio aranztarrak. Esperientzia haren ondotik, 1996an sortu zen Atarrabia Elkartasun Elkartea: «bere momentuan 40 familia egon ziren elkartean eta gaur egun, hamar gara». Onartu digu familia berriak sartzea gustatuko litzaiekeela.\nEuskal Autonomia Erkidegoan bada bertze elkarte bat, Bikarte. Hain zuzen, elkarte honetako kideei irratian egindako elkarrizketa bat aditu zutenean erabaki zuten Koldobikek eta familiak mugimendu honetan sartzea: «elkartekoekin harremanetan jarri ginen, elkarrizketa bat egin ziguten eta haurrak zein errealitatetik datozen erran ziguten. Eta gaur egun, Atarrabia Elkartasun Elkarteko kide gara».\nBortz urte pasatu dira geroztik, baina Koldobikek gogoan du Andrey lehenbiziko aldiz etxera etorri zen urte hura: «urduri etorri zen, eta hasiera gogor xamarra izan zen». Alde batetik, hizkuntza aipatu digu: «hizkuntzarekin gorabehera batzuk izaten dira. Elkarteak egunerokotasunean sor daitezkeen elkarrizketak azaltzen dituen gida bat ematen du eta horrez gain, keinuak ere erabili genituen». Hala ere, Andrey «hasieratik euskaraz ikasten hasi zela» azpimarratu digu: «hitzak barneratu zituen, eta gehienbat euskaraz solasten ginen. Haur hauek superbibienteak dira eta dagoenera moldatzen dira. Sinestezina bada ere, ikustekoa zen lehenbiziko bi hilabete eta erdian Andrey euskaraz nola moldatzen zen. Primeran barneratu zuen euskara, elkar ulertzeko moduan».\nKulturaz ere aritu zaigu: «bertzelako kultura batetik datoz. Hagitz gogorrak dira, egoera gogor batetik datozenak, eta errusiarren izaera bera ere hagitz gogorra eta hotza da. Etortzen direnean ez dituzte gure ohiturak ezagutzen, ez etxekoak, ez kalekoak ere... Hortaz, eurekin egon behar da gauzak ulertarazi eta nola diren adierazteko». Haur hauek ez dutela arriskurik ikusten ere gaineratu digu: «ez daude ohituak euren gainean norbait egotera eta noraino ailegatzen ahal diren probatzea gustatzen zaie, dena ematea. Eurentzat bihurrikeritxoak direnak hemen batzuetan bihurrikeria haundiak edo gogorrak dira, eta hasieran, gainean egon behar da». Kasu bat aipatu digu: «igerilekura joan ginen lehenbiziko aldian, keinuen bitartez igerian bazekien galdetu genion. Berak baietz, eta salto egin zuen, baina ur azpira joan zen. Ez zekien igerian, baina inongo beldurrik gabe egin zuen uretara salto». Dena den, ez zenez saiatu gabe gelditu, «uda hartan, gibeleraka igerilekuan alde batetik bertzera igeri egiten ikasi zuen, baita urpean igeri egiten ere».\nUmezurtza da Andrey, eta Karina arreba bikiarekin udak Nafarroan pasatzen ditu. Arrebak Burlatan eta Andreyk Arantzan. Bizitza ez da erraza izan eurentzat: «Andrey joan den udan hasi zen bere bizitzako kontuak kontatzen eta bizitza gogorra izan du». Azaldu digunez, «ttikia zenean hil zitzaion ama eta ederki oroitzen da egun horretaz eta egun horretan bizi izandako hainbat egoeraz. Pasatutakoak pasatuta ere, haur goxoa, maitakorra eta mutiko ona da».\nMomentu politak ditu gogoan Koldobikek: «haurrak nola gozatzen duen ikusita, zein gustura egoten den, kalean eta batez ere bizikletarekin nola gozatzen duen...». Hori ederra dela dio. Hasieratik etxean aunitz lagundu duela ere azpimarratu digu: «etxeko lanak egiten, erosketak egiten, sukaldean, baratzean, ohea egiterakoan ez du zimur bat ere uzten...». Dagoeneko hemengora «ederki ohitu» dela ere adierazi digu. Gaur egun, «primeran solasten da euskaraz eta urtean zehar skype bidez mantentzen dugun komunikazioarekin ez zaio atzentzen. Urtetik urtera lasaitu egin da, hemengo ohiturak ere ikasi ditu eta lagunak ere egin ditu eta ez du eurekin biltzeko arazorik».\nBidaia luzea egin behar du Errusiatik Arantzara etortzeko, baina inongo alferkeriarik gabe hartzen du hegazkina. Kontent etortzen baita eta etortzen denean «momentu guztiak aprobetxatu» nahi izaten omen ditu, «eta batez ere kalea. Siberian negua luzea denez, ordu aunitz etxean pasatzen ditu, eta Arantzara etortzean, ordu guztiak etxetik kanpo pasako lituzke. Bizikleta hartu eta kanpora joan nahi izaten du. Aunitz gozatzen du horrela».\nAndrey pozik, eta Koldobike ere bai, «hagitz gustura» dagoela aitortu baitigu. Are gehiago, horrelako harrera bat egitera animatu nahi du jendea: «errusiarrak, sahararrak, somaliarrak... Harrera desberdinak egin daitezke». Bere irudiko, «gure bizitzan sartuak gaude, lana, gure eginbeharrak... eta kostatzen da denboraldi baterako haurrak hartzea». Baina argi dio berak: «merezi du. Haurrei gauza aunitz ematen ahal dizkiegu eta eurek guri ere bai». Alaitasunez «bete-beteak» joaten direla ere aipatu digu: «lehenbiziko egunetan ateratzen ditugun argazkiak eta uda akaberakoak guztiz desberdinak dira. Uda akaberako argazkietan Andreyri diztira ageri zaio, argitasuna... Badakit euren errealitate krudelera bueltatu behar dutela, baina hurrengo urtean itzuliko direnaren ilusioarekin bizi dira eta badakite hemen gurekin gozatu eginen dutela».\nAzoka Eguna izan zuten Lesakako Irain Eskolan ere\n175 azienda plazaratu zituzten Lesakako feria egun jendetsuan\nNafarroako Parlamentuak eredugarritzat jo du Berako Ricardo Baroja eskolako jantokiaren kudeaketa\nBortzirietan Kabi biluziak dokumentala, elkarretaratzea eta mahai ingurua izanen dira azaroaren 24, 25 eta 26an\nEguneko Zentroko zerbitzua eskaintzen hasiak dira Berako San Jose Zahar Etxean\n1.102 uso harrapatu dituzte Etxalarko Usategietako sareetan\n9 kilo eta metroko luzera duen izokin eme bat aurkitu dute Alkaiagan


Montferrand-du-Périgord - Wikipedia, entziklopedia askea.\n44° 45′ 03″ N, 0° 51′ 58″ E / 44.7508°N,0.8661°E / 44.7508; 0.8661Koordenatuak: 44° 45′ 03″ N, 0° 51′ 58″ E / 44.7508°N,0.8661°E / 44.7508; 0.8661\nLe Buisson-de-Cadouin, Saint-Romain-de-Monpazier, Bouillac, Saint-Avit-Rivière, Sainte-Croix eta Saint-Avit-Sénieur\n86 (%54.8) 71 (%45.2)\nMontferrand-du-Périgord (frantsesez eta ofizialki: Montferrand-du-Périgord) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 165 biztanle zituen.\n2007an Montferrand-du-Périgord udalerrian erroldatutako biztanleak 171 ziren. Familiak 76 ziren, horien artean 24 pertsona bakarrekoak ziren (16 bakarrik bizi ziren gizonak eta 8 bakarrik bizi ziren emakumeak), 32 seme-alabarik gabeko familiak ziren eta 20 seme-alabak dituzten bikoteak ziren.\n2007an 141 etxebizitza zeuden, 78 familiaren etxebizitza nagusia ziren, 56 bigarren erresidentzia ziren eta 7 hutsik zeuden. 123 etxeak ziren eta 14 apartamentuak ziren. 78 etxebizitza nagusietatik 55 bere jabearen bizilekua ziren, 13 alokairuan okupaturik zeuden eta 10 doan lagata zeuden; 4 etxek bi gela zituzten, 14 etxek hiru zituzten, 14 etxek lau zituzten eta 46 etxek bost zituzten. 60 etxek euren parking plaza propioa zuten azpian. 33 etxetan ibilgailu bat zegoen eta 39 etxetan bat baino gehiago zituzten.\nMontferrand-du-Périgord udalerriko biztanleria-piramidea 2009an .\n2007an lan egiteko adina zuten pertsonak 98 ziren, horien artean 67 aktiboak ziren eta 31 inaktiboak ziren. 67 pertsona aktiboetatik 61 lanean zeuden (32 gizon eta 29 emakume) eta 6 langabezian zeuden (3 gizon eta 3 emakume). 31 pertsona inaktiboetatik 14 erretiraturik zeuden, 6 ikasten zeuden eta 11 "bestelako inaktibo" gisa sailkaturik zeuden.\n2009an Montferrand-du-Périgord udalerrian 66 unitate fiskal zeuden, 150 pertsonek osaturik. Pertsona bakoitzeko diru-sarrera fiskalaren mediana urteko 12.342 euro zen.\n2007an zeuden 11 komertzioetatik, 1 janari enpresa zen, 3 eraikuntza enpresak ziren, 1 ibilgailuen saltze eta konpontze enpresa zen, 4 ostalaritza eta jatetxe enpresak ziren, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Montferrand-du-Périgord udalerrian 15 nekazaritza-ustiategi zeuden, 276 hektarea erabiltzen.\nSaint-Avit-Rivière (1,4 km)\nSaint-Romain-de-Monpazier (3,4 km)\nBouillac (4,4 km)\nLolme (4,6 km)\nLabouquerie (5,6 km)\nSaint-Marcory (6,0 km)\nBNF: 15251936z (data)


EiTB Maratoia | Pribatutasun Ataria EiTB\nEiTB Maratoiari buruzko pribatutasun politika\nEiTB Maratoiaren inguruko informazioari buruzko pribatutasun politika\nETB telebistak kudeatzen ditu datu pertsonalak.\nEITBk, tratamenduaren arduradun gisa, sustapeneko eta komunikazioko zerbitzua kudeatzen du.\nDatu pertsonalak EITB Media SAUk (A48139232) kudeatzen ditu. EITB-EUSKAL IRRATI TELEBISTA ERAKUNDE PUBLIKOAk (Q0191001G), tratamenduaren eragile gisa, promozio eta komunikazio zerbitzua kudeatzen du.\nHelbidea: Basurtuko Kaputxinoen kalea 2, 48913 Bilbo, Bizkaia\nDatuak babesteko ordezkariarekin harremanetan jartzeko datuak: dbo-dpd@eitb.eus.\nKausa sozialetarako dohaintza ekonomikoa sustatzeko esku hartzeei buruzko informazio pertsonala kudeatzea.\nBaimena: DBEOren 6.1.a) art..\nEkitaldia egitearekin lotutako gestioak amaitu arte. Datu ekonomikoak hamar urtez gordeko dira, hori baita zerga-administrazioaren egiaztatze-jarduerari dagokion preskripzio-epea, gertaerari dagokion urteko ekitalditik zenbatzen hasita.


Albisteak - Radar azpiko haize hauek UPS inbentarioa handituko dute\nMotley Fool 1993an sortu zuten Tom eta David Gardner anaiek. Gure webgunearen, podcasten, liburuen, egunkarien zutabeen, irratsaioen eta inbertsio zerbitzu aurreratuen bidez, milioika lagunek askatasun ekonomikoa lortzen laguntzen dugu.\nUnited Parcel Service (NYSE: UPS) enpresak beste hiruhileko bikaina izan du, nazioarteko irabaziak errekorra izan baita, digitu biko sarrera eta irabazien hazkundearekin. Hala ere, laugarren hiruhilekoan AEBetako errentagarritasunaren beherakadaren inguruko kezka dela eta irabazien marjina txikiagoen itxaropenak direla eta, stocka% 8,8 jaitsi zen asteazkenean.\nUPSren diru-sarreren deialdia emaitza ikusgarriez eta etorkizuneko diru sarreren hazkunderako aurreikuspenez beteta dago. Ikus dezagun zenbaki horien atzean dagoen edukia jakiteko ea Wall Street-ek UPS akatsik gabe saldu duen eta etorkizunean zer garestituko duen.\nBigarren hiruhilekoaren antzera, merkataritza elektronikoa eta enpresa txiki eta ertainak (ETE) bizitegi eskaerak gora egin du, eta ondorioz, UPS erregistroaren sarrerak lortu dira. 2019ko hirugarren hiruhilekoarekin alderatuta, diru-sarrerak% 15,9 gehitu ziren, ustiapenaren emaitza doitua% 9,9 eta akzio bakoitzeko emaitza egokituak% 10,1. UPSren asteburuko lurreko garraioaren bolumena% 161 handitu da.\nPandemian zehar, UPSren albiste nagusia bizileku bidalketetan ugaritu egin zen, jendeak erosketak saihestu eta lineako saltzaileengana jo baitzuen. UPSk iragartzen du merkataritza elektronikoaren salmentek aurten AEBetako txikizkako salmenten% 20 baino gehiago izango dutela. Carol Tome UPS-ko zuzendari nagusiak esan zuen: "Pandemiaren ostean ere, ez dugu uste merkataritza elektronikoaren txikizkako merkataritza-sarrera tasak behera egingo duenik, baina ez txikizkako merkataritza soilik. Gure negozioaren arlo guztietako bezeroak negozioak egiteko modua birmoldatzen ari dira ". . Tomeren iritzia merkataritza elektronikoko joerek jarraituko dutela albiste handia da konpainiarentzat. Horrek erakusten du zuzendaritzak uste duela pandemiaren zenbait ekintza ez direla negozioetarako behin-behineko oztopoak soilik.\nUPSren hirugarren hiruhilekoan izandako irabazien irabazirik sotilenetako bat ETEen kopurua handitzea izan da. Konpainiaren inoizko ibilbide azkarrenean, ETEen salmentak% 25,7 gehitu ziren, eta horrek konpainia handien merkataritza-bidalketen beherakada konpentsatzen lagundu zuen. Orokorrean, ETEen bolumena% 18,7 gehitu da, 16 urteko hazkunde-tasarik altuena.\nZuzendaritzak SMBren hazkundearen zati handi bat sarbide digitaleko programari (DAP) egozten dio. DAPek enpresa txikiagoei UPS kontuak sor ditzake eta garraiolari handienek dituzten abantaila ugari partekatu. UPSk 150.000 DAP kontu berri gehitu zituen hirugarren hiruhilekoan eta 120.000 kontu berri bigarren hiruhilekoan.\nOrain arte, pandemian, UPS-k frogatu du etxebizitza salmenta handiagoak eta enpresa txiki eta ertainen partaidetzak merkataritza bolumenaren beherakada konpentsatu dezaketela.\nEnpresaren irabazien konferentzia deiaren beste xehetasun sekretu bat bere osasun negozioaren kokapena da. Osasuneko eta automobilgintzako industriak hiruhileko honetan negozioen negozio (B2B) segmentu bakarra izan ziren, nahiz eta hazkundea ez zen nahikoa izan industria sektorearen beherakada konpentsatzeko.\nGarraio erraldoiak UPS Premier bere garraiobide mediku zerbitzua hobetzen joan da pixkanaka. UPS Premier eta UPS Healthcare produktuen lerro zabalagoek UPSren merkatuko segmentu guztiak estaltzen dituzte.\nOsasun industriaren beharrizanetan oinarritzea aukera naturala da UPSrentzat, UPSk lurreko eta aireko zerbitzuak zabaldu dituelako bolumen handiko egoitza eta ETEen bidalketak egokitzeko. Konpainiak argi utzi zuen COVID-19 txertoaren banaketaren alderdi logistikoak kudeatzeko prest dagoela. Tome zuzendari nagusiak honako iruzkin hauek egin zituen UPS Healthcare eta pandemiari buruz:\n[Mediku taldeak COVID-19 txertoaren entsegu klinikoak laguntzen ditu etapa guztietan. Partaidetza goiztiarrak datu eta informazio baliotsuak eskaini zizkigun merkataritza banaketa planak diseinatzeko eta produktu konplexu horien logistika kudeatzeko. COVID-19 txertoa atera zenean, aukera paregabea izan genuen eta, egia esan, mundua zerbitzatzeko ardura handia genuen. Une horretan, gure sare globala, hotz kateko irtenbideak eta gure langileak prest egongo dira.\nPandemiarekin lotutako beste haize-haizeekin gertatzen den moduan, erraza da UPSren azken arrakasta pandemia amaitu ahala pixkanaka desagertuko diren aldi baterako faktoreei egoztea. Hala ere, UPSren zuzendaritzak uste du bere garraio sarea handitzeak epe luzeko onurak ekar ditzakeela, batez ere merkataritza elektronikoaren etengabeko gorakada, ETEak bezeroen oinarrian integratzea eta denboraren araberako negozio medikoa, jarraituko dutenak. medikuaren industria hurrengo urteetan.\nAldi berean, berriro ere merezi du UPSren hirugarren hiruhilekoaren emaitzak ikusgarriak izan zirela beste industria izakin asko arazoak zituztenean. UPS duela gutxi 52 asteko altuera berrira igo da, baina geroztik beste merkatu batzuekin batera jaitsi da. Akzioaren salmenta, epe luzerako potentziala eta% 2,6ko dibidenduen errendimendua kontuan hartuta, UPS aukera ona dela dirudi.


Sistemaren osagaiak – Auto Consumo al Detalle – ENERAGEN\nAutokontsumo-instalazio bat osatzen duten oinarrizko sistema eta elementu nagusiak honako hauek dira:\nErregulazio- eta konbertsio-sistema.\nSistema osagarriak (kableak, metaketa-ekipoak, babes-elementuak, neurketa-ekipoak).\nErregulazioko sistemak, konbertsioko sistemak eta sistema osagarriak nahiko antzekoak dira kasu guztietan, baina sorkuntza-sistema oso bestelakoa izaten da erabilitako teknologiaren eta energia-iturriaren arabera.\n“Sakatu osagai bakoitzaren gainean deskribapena ikusteko”\nOsagai bakoitzaren definizioa\nEnergia-iturria (eguzki-erradiazioa, haizea, ur-korrontea, biomasa, hondakinak eta abar) energia elektriko bihurtzen du. Erabiltzen den iturriaren arabera, sorkuntza-sistema aldatu egin daiteke:\nModulu fotovoltaikoak. Eguzki-erradiazioaren argi-energia energia elektriko bihurtzen dute efektu fotovoltaikoaren bitartez. Elektrizitatea korronte zuzen moduan lortzen da. Egitura finkoetan edo egitura mugikorretan ipin daitezke; egitura mugikorren kasuan, moduluak mugitu egin daitezke une oro errendimendu handiena lortzeko moduko inklinazio eta orientazio egokia izatearren.\nAerosorgailua. Haizearen energia zinetikoa energia elektriko bihurtzen du. Osagai nagusiak: eusteko dorrea, pala edo hegalak dituen errotorea –haizeak birarazten duen elementua da– eta gondola –sorgailua gondolan txertatzen da–; sorgailuak sortzen du elektrizitatea errotorearen mugimenduan oinarrituta. Elementu gehiago ere badira, hala nola orientazio-sistema. Elektrizitatea korronte zuzen edo korronte alterno moduan sor daiteke, aerosorgailuak duen teknologiaren arabera.\nTurbina hidroelektrikoa. Kontsumo-puntuaren inguruan emari nahikoa izango duen ur-korronte bat egotea beharrezkoa da. Ur-korrontearen energia hidraulikoa (zinetikoa + potentziala) energia elektriko bihurtzen du. Turbina-sorgailu multzo bat da: turbina da ur-korronteak mugiarazten duen elementua eta sorgailuak mugimendu hori elektrizitate bihurtzen du. Sorkuntza-sistemaren osagaitzat hartu behar dira, halaber, ura bideratzeko azpiegiturak (presa txikia, kanalak, hodiak eta biltegiak).\nLurrun-turbina. Lurruna sortzeko sistema duten zentral termikoetan txertatzen dira, dela galderen bitartez, dela beroa aprobetxatzeko sistemen bitartez (hondar-beroa), dela errausketa-labeen bitartez. Alternadoreei atxikitzen zaizkie; alternadoreak dira turbinaren mugimenduan oinarrituta elektrizitatea sortzen duten elementuak. Gainera, kea husteko eta garbitzeko sistemak ere izaten dituzte, beroa trukatzeko sistemak eta/edo, lurruna sortzeko erabiltzen den energia-iturriaren arabera (biomasa, hondakinak, erregai fosilak…), erregaia biltegiratzeko, tratatzeko eta elikatzeko sistemak izan ditzakete.\nGas-turbina. Lurrun-turbinak bezalaxe, hainbat sistema dituzten zentral termikoetan integratuta egoten dira. Inplikatutako sistemak ia berdinak direla esan dezakegu, baina lurruna sortzeko ekipoen ordez gasa sortzeko unitateak dituzte. Energia-iturri moduan biomasa erabiltzen dute –bertatik biogasa edo gas pobrea lor daiteke–, baita erregai fosilak ere, hala nola gas naturala edo PGLak. Erabiltzen den gasaren arabera, sistema aldatu egiten da; biltegiratzeko, tratatzeko eta elikatzeko sistemak izan ditzake, besteak beste, hondakin organikoen digestoreak biogasa lortzeko eta biomasa edo hondakinak gasifikatzeko sistemak gas pobrea lortzeko.\nMotorra. Instalazio horiek barne-errekuntzako motor alternatiboak izaten dituzte elektrizitatea ekoizteko sorgailuei atxikita. Erregai likidoekin edo gaseosoekin elika daitezke (gasolioa, gas naturala, PGLak, biogasa, gas pobrea eta abar). Biltegiratzeko, tratatzeko eta elikatzeko sistemak desberdinak dira erabilitako erregaiaren arabera.\nInstalazioak behar bezala funtzionatzen duela ziurtatzeko eta errendimendu elektrikoa maximizatzeko beharrezkoak diren elementu guztiak biltzen ditu. Monitorizazio-sistemak prozesuan inplikatutako aldagaiei (tentsioa, intentsitatea, irteerako potentzia, eguzki-erradiazioa, haizearen abiadura, ur-emaria eta abar) buruzko informazioa ematen dio eta monitorizazio-sistema horretaz eta instalatutako babes elektrikoko gailuez baliatzen da instalazioan akatsen bat gertatzen denean. Ildo beretik, sorkuntza-sistema edo sistema horri konektatutako kargak konektatzeko eta deskonektatzeko aukera ematen du. Metaketa elektrikoko elementuak (bateriak) dituzten instalazioen kasuan, karga-erregulagailua ere izaten da, hau da, ekipoak noiz kargatzen eta deskargatzen diren kudeatzen duen gailua.\nEnergia metatzeko edo biltegiratzeko sistema horiek bateria elektrikoen bankuetan oinarritzen dira eta sistemak sortzen duen energia biltegiratzeko erabiltzen dira, gehiegi sortzen denean edo kontsumo txikia dagoenean; hartara, kontsumoa sortzen dena baino handiagoa denean erabil daiteke. Sistema isolatuetan, energia elektrikoaren erabilgarritasuna bermatzeko erabiltzen dira. Sare elektrikoari konektatutako autokontsumo-instalazioetan, hornidura sarerako konexioak berak bermatzen du. Kasu horretan, metaketa-sistemak erabiltzea ala ez erabiltzea azterketa ekonomiko baten arabera erabakitzen da; ekonomikoki errentagarriagoa zer den aztertu behar da: soberako energia metatu eta autokontsumitzea, ala sarera isurtzea. Gaur egun, badira merkatuan baterien hainbat teknologia, besteak beste, berun-azidoan oinarritutako sistema tradizionalak eta berriki agertu diren ion-litiokoak.\nZirkuitulaburren, gainkargen eta gaintentsioen kasurako babesak, lurrerako deribazioak eta abar izan daitezke. Instalazioaren funtzionamenduan normala ez den zerbait gertatzen denean jartzen dira martxan, eta alarma bat pizten dute, edo multzoren bat geldiarazten dute edo sistema osoa bera ere geldiaraz dezakete. Bi helbururekin txertatzen dituzte: alde batetik, instalazioaren ekipamendu guztiaren osotasuna ziurtatzeko eta, bestetik, pertsonak babesteko zuzeneko eta zeharkako kontaktu elektrikoetatik.\nInbertsorea / konbertsorea\nSortutako energia elektrikoa kontsumitzailearen barne-sareak edo konexioko kanpo-lineak eskatutako baldintzetara egokitzen du, horniduraren kalitatea une oro bermatzearren. Elektrizitatea korronte zuzenean sortzen duten instalazioen kasuan –fotovoltaikoak edo hainbat eoliko–, elementu horien eginkizun nagusia korronte hori korronte alterno bihurtzea izaten da.\nKontsumitzailearena den ekipamendu elektrikoa eta banaketako eta garraioko sare elektriko publikoa konektatzen eta bereizten dituen puntua.\nEkipo hori beharrezkoa izaten da sare elektrikora goi-tentsioan konektatzen diren instalazioetan, eta sorkuntza-instalazioaren tentsio-maila sareak eskatzen duen baliora egokitzen duen elementua da. Ekipo hori sorkuntza-instalazioaren eta kontsumo-instalazioaren artean parteka daiteke; kasu horretan, transformadorean energia-fluxuak duen noranzkoa instalazioak une bakoitzean dituen eragiketa-baldintza errealen araberakoa izango da.


Genero indarkeriaren kontrako protokoloa landu du Abotsanitzek : Bidasoko Hitza\nAbotsanitzek indarkeria sexistaren kontrako protokoloa plenora eramango du\nMozioa aurkeztu du dokumentua urriko plenoan onartu dadin. 2015eko abenduan alderdi guztiek protokoloa onartzeko konpromisoa hartu zuten.\nProtokoloa onartu eta lanketa berehala hasi behar dela uste du Abotsanitzek\nHondarribiko Abotsanitz alderdiak mozioa aurkeztuko du hilaren 26ko osoko bilkuran, udalak Genero Indarkeria eta Sexu Eraso Kasuetarako Udal Protokoloari buruzko lanketa abiatu dezan. Gaur goizean San Pedro kaleko egoitzan agerraldia egin dute Abotsanitzeko zenbait kidek, eta Igor Enparan udal taldeko bozeramaileak aurreratu duenez, dokumentua aurkeztuko dute plenora: “Onartua izan dadin udal talde batek aurkeztu behar du, eta horregatik aurkeztuko dugu guk”. Baina nabarmendu du lanketa irekia izan behar dela, “protokoloa onartu eta martxan jarri behar da, baina etenik gabea, bizia behar du izan, aldagarria, eta konstruktiboa”.\nEnparan atzera begira jarri da, eta iazko aurrekontuaren eztabaidan —2015eko abenduan— alderdi guztiek aho batez protokoloa lantzea erabaki zutela gogorarazi du. “Baina lanketa hori ez zen martxan jarri”, argitu du. Gerora alkatearekin bildu zirela eta 2017ko urtarrilean lanketa hasteko konpromisoa jaso zutela jakinarazi du Enparanek: “Urrian gaude eta ez da hitzik egin, horregatik mugitu gara”.\nKontatu duenez, udaratik aurrera beste alderdiekin eta gizarte eragileekin informazioa partekatu du Abotsanitzek, zenbait ekarpen helarazi dizkiete, eta udalean ordezkaritza duten gainontzeko alderdien oniritzia jaso dute. Horregatik, lanketa berehala hasi behar dela deritzote: “Urtetik urtera ikusten dugu genero indarkeria kasuak izaten direla Hondarribian, baina azaroaren 25ean egiten den puntu lilaren kanpaina baino ez da egiten. Publikoki ez da indarkeria kasuen tratamendurik egiten, eta kezkaz ikusten dugu hori”.\nMozioan onartzeko aurkeztu duten dokumentua “etenik gabe hobetu behar den oinarria” dela adierazi du Abotsanitzen eledunak: “Egungo gizartea ez da duela urte batzuetakoa, aldatuz doa, eta protokoloa egokitu behar da kasu guztietara. Nola esku hartu, zein adierazpen egin, horrelako gauzak landu behar ditu, biktimei babesa adierazi, euren ahalduntzeko neurriak hartu, eta gizarte heziketa bultzatu”.\nMozioaren bidez aurkezturiko protokoloa onartuko balitz, hurrengo urratsa litzateke dokumentuan bertan zehazten den koordinazio gunea abiatzea. Gaurko agerraldian azaldu dutenez, “komenigarria litzateke gaiari lotutako erakundeekin lanketa zehaztea eta partekatzea, baita erakundeen arteko jarduera eta koordinazioa adostea”. Halaber, testuak bi batzorde eratzea proposatzen du: Batean, koordinazio batzordean, gizarte langile arduradunak eta berdintasun teknikariak parte hartuko lukete eta protokoloaren jarraipena bermatuko luke. Bestean, koordinazio mahai teknikoan, arreta ematen duten teknikariek, mugimendu feministak eta indarkeria bizi duten emakumeak leudeke eta protokoloaren funtzionamendua ebaluatu, zabaldu, hobetu eta arretaren profila zehaztuko luke.\nHilaren 26an egingo dute urriko osoko bilkura. Abotsanitzen mozioak babesa lortuko balu, Genero Indarkeria eta Sexu Eraso Kasuetarako Udal Protokoloa izango luke aurrerantzean Hondarribiak, 2015eko abenduan hartutako konpromisoa berretsiz, eta indarkeria sexistaren arloan herrian dagoen hutsunea betez.


txintxarri.eus: Iheslarientzako material bilketa, Okendo plazan\nIheslarientzako material bilketa, Okendo plazan\nLasarte-Oriako Talde Aktibistak errefuxiatuentzako materiala bilduko du abenduaren 15ean eta 16an. Ongi Etorri Errefuxiatuak elkartearekin elkarlanean ari dira, eta bildutakoa Bilboko portuan daudenei bidaliko diete. Negurako arropa behar dute\nJoan den astean eztabaida egin zuten boluntarioekin.\nAdrian Garcia 2017/12/1 9:05\nErrefuxiatuen drama azaleratzen denean, askok Grezian edo Italiako kostaldean jartzen dute begirada. Baina laguntzeko ez da horren urruti joan beharrik, Euskal Herrian bertan badago-eta nor babestu. Bilboko portuaren inguruan errefuxiatu talde bat bizi da, Erresuma Batura jauzi egiteko esperantzarekin. Hain zuzen, talde horri laguntza emateko abiatu du Lasarte-Oriako Talde Aktibistak material bilketa. Okendo plazan jasoko dute neguko materiala; abenduaren 15ean, 18:30etik 20:30era; eta hurrengo egunean, 11:00etatik 14:00etara.\nTalde Aktibista errefuxiatuen alde lanean jarduten duten elkarteekin bildu da, eta haien beharrak identifikatu dituzte: negua igarotzeko materiala. "Ongi Etorri Errefuxiatuak eta Zaporeak elkarteei galdetu genien, eta esan ziguten Bilbora bidaliko zutela bildutakoa. Soilik behar-beharrezkoa dutena bilduko dugu, bestela gauza gehiegi pilatzen dira", azaldu diote Txintxarri-ri Talde Aktibistako kide Amaia Amianok eta Ioritz Iparragirrek.\nHortaz, lauzpabost pertsonarentzako kanpin dendak; esterilak eta material isolatzaileak; zapatak, batez ere 40-45 neurrikoak; berokiak eta jakak; galtzerdiak; eta motxilak eskatu dituzte. "Hori da orain behar dutena, beste guztia badaukate". Herriko ikastetxeekin ere harremanetan jarri dira, eta zentroetan ere jasoko dute materiala abenduan. Gero, Ongi Etorri Errefuxiatuak elkartearen esku utziko dute dena. "Horiek dira Bilboko portuko auziaren gainean daudenak", esan du Amianok.\nHiruhilabeteko honetan errefuxiatuen gaia ari da lantzen Talde Aktibista. Aspaldi utzi zioten albistea izateari komunikabide handietan, nahiz eta arazoa bere horretan egon. "Kontsumorako produktuak eskaintzen dituzte komunikabideek; gaia bukatzen da, hedabideak orain ez daude Lesbosen, eta orduan existitzeari uzten diote", saladu du Amianok. Hain justu, arazoak bere horretan dirauela aldarrikatu nahi du taldeak. "Hor daude oraindik, nahiz eta ez luketeen egon behar, eta haietaz hitz egin behar dugu”.\nGai sozialak hizpide\nBestetik, ikuspuntu politikoa azalarazi nahi dute. "Estatuek konpromiso bat hartu zuten errefuxiatuak hartzeko, eta ez dute bete. Hori salatu beharra ikusi dugu, eta presio sozial hori eragin nahi genuen herrian", esan du Iparragirrek.\nGai sozial "potoloen" inguruan hitz egiteko beharrak bultzatuta sortu zuten Talde Aktibista. "Batzuetan dirudi erakundeen edo eragile handien menpe daudela gai horiek, baina guk guztiok dugu erantzukizuna, denok egin dezakegu zerbait", diote taldekideek. Eztabaida horiek ekarri nahi dituzte herrira, "kontzientzia sortzeko".\nJoan den astean Villa Mirentxun eztabaida bat antolatu zuten, Zaporeak taldeko Oraitz Garciarekin eta Ongi Etorri Errefuxiatuak elkarteko Xabi Areta eta Maider Agirrerekin. "Gai horiekin bertatik bertara lan egiten dutenak ekarri nahi genituen. Gaia plazaratu da, eta helburua bete da, eta harremanak saretzen hasi gara".\nHain zuzen, elkarlanerako lan tresna ere izan nahi du taldeak. Izan ere, kideen ustetan zenbaitetan gizarte eragileak isolatuta daude, eta kohesio falta dute. "Bakoitza bere borrokan sartuta dago, eta ez ditu besteak ezagutzen. Guk ere ez genekien Ongi Etorri Errefuxiatuak taldeko bi kide zeudela Lasarte-Orian".


Aurrekontu parte-hartzaileak: asanbladen tokiak eta datak\nAurrekontu parte-hartzaileen prozesuaren baitan, informazio fasea eta proposamenak aurkezteko epea aurki zabalduko dira. Zentzu horretan tokiko asanbladen datak eta lekuak finkatu dira, beti ere izurriteak eskatzen dituen neurriak kontuan hartuta.\nIrailaren 28an, Usansolo, Bekea, Erletxe, Olabarri eta Padrola gunei dagokien batzarra egingo da Meatzeta Frontoian 19:00etatik aurrera.\nIrailaren 29an, Zugatzuaurre, Urtebieta, Arantzelai, Urreta, Zugatzu, Egia, Elexalde, Erdigunea eta San Ignazio gunei dagokien batzarra egingo da Torrezabal Kultur Etxean 19:00etatik aurrera.\nIrailaren 30ean, Aperribai, Olabarrieta, Txistulanda, Bengoetxe eta Santa Barbara gunei dagokien batzarra Aperribai Liburutegian egingo da 19:00etatik aurrera.\nTorrezabal eta Aperribaiko asanbladak bai presentzialki bai online bideo konferentzia bidez egingo dira. Asanblada guztietan tokiko segurtasun protokoloa eta aforoa errespetatuko dira. Haurtzaindegi zerbitzua egongo da.


Aña Mari Vergez: «Izpiritu kooperatiboa guztiz galdu du portuak» | Aña Mari Vergez: «Izpiritu kooperatiboa guztiz galdu du portuak» – iparraldekohitza\nAña Mari Vergez: «Izpiritu kooperatiboa guztiz galdu du portuak»\nAña Mari Vergez -arrantzalea\n80 bat ontzi zituen Donibane Lohizuneko portuak Verges arrantzan hasi zelarik: erdiak baizik ez dira gelditzen egun. Arrantza politiken «zentzugabekeria» ezarri du jomugan.\nOihana Teyseyre Koskarat – Donibane Lohizune\nNon eta Donibane Lohizuneko (Lapurdi) portuan eman du ordua Aña Mari Vergez arrantzaleak (Donibane Lohizune, 1959). Ongi ezagutzen du lekua, ibilbide osoa egin baitu bertan, Nahikari izeneko ontzian. 2018an hartu zuen erretreta. Itsasoratu zenetik pixkanaka arrantzaleen egoera eraldatzen ikusi du, eta luzaz jardun du arrantzale «txikien» eskubideen defentsan, Frantziako Estatuaren kontrako auzi bat irabazteraino.\nErretreta hartu duzu, baina portuko bizia hurbiletik segitzen duzu oraino…\nBai, afera da erretretara joan aitzin Frantziako Estatua auzitan ezarri genuela atun gorriaren kuoten zentzugabekeria salatzeko. Lau urteko prozedura baten ondoren, erretreta hartua nuela, auzia irabazi dugu. Sekulako garaipena da. Baina espero genuen bezala, Frantziako Estatuak helegitea ezarri du; beraz, berriz beha gara.\nZer gertatzen da ba atun gorriaren kuotekin?\nUrtero, arrantzatzen ahal dugun arrain kopurua mugatua da, kuotak ditugu. Kuoten sistema hori oso konplexua da: Europak herrialdeen artean banatzen ditu kuotak; ondotik, herrialdeak ekoizle elkarteei, eta, azkenik, ekoizle elkarteek portuko arrantzaleen artean banatzen ditu. Gainera, ontzien antzinatasuna hartzen da kontuan horiek banatzeko. Kontua da beti lehenesten dituztela arrantza kapazitate handiko itsasontziak. Kuota osoa ontzi bakar batek egin badezake, hainbat hobe; horixe nahi dute, ontzi txiki askoren artean banatu ordez. Finean, beti abantailatzen dituzte eskala handiko arrantzan ibiltzen direnak: arrantza mugatzeko ezarri dituzte kuotak, baina, hain zuzen, itsasoa hustu dutenen eskuetan dira.\nEstatuek eramaten duten arrantzarako politika ezarri duzue jomugan.\nFrantziak eskala handiko arrantzaren aldeko politika bat du argiki. Alta, Europak 2012an, arrantzarako politika berria finkatu zuenean, artikulu batean zehaztu zuen arrantza molde selektiboenei eta ingurumenean eragin gutxi duten arrantza moldeei eman behar zitzaizkiela kuotak lehentasunez. Europak dio lanbide txikiei eman behar zaiela lehentasuna, baina Frantziako Estatuak hori ez du errespetatzen, eta ontzien antzinatasuna bakarrik hartzen du kontuan.\nAlta, geroz eta gehiago entzuten da arrantza iraunkorraren kontzeptua…\nHori diote politikariek, bai, baina alderantzizkoa egiten dute. Gezurretan ari dira. Eta are gehiago, orain ekonomia urdina ere aipatzen hasiak direla. Itsasoan dauden baliabide naturalak interesatzen zaizkie: gasa, petrolioa… Arrantza ez zaie batere axola! Frantziako barne produktu gordinean, gainera, arrantzak ez du ia ezer ordezkatzen. Baina ulertua dute ekonomia urdinarekin badela sos egiteko, eta horretan dira orain. Arrantzaz ontsa futitzen dira; beste plan batzuk dituzte buruan! Logika horretan nahiago dute hamar ontzik kuota guztia arrantzatzea, eskuz egindako arrantza zaintzea baino. Drama handiena da pelagikoekin gertatzen dena: sekulako botakinak dituzte. Botatzen duten guztiarekin, urtebetez portu osoa biziaraztekoa bada. Eta horren ondoan, amu-arrantzan ibiltzen diren ontzi txikiek ez dute kuotarik lortzen.\nIzan duzun ibilbidean, portuko egoera aldatzen ikusi duzu. Zein zen egoera lehen, eta zein da egoera orain?\nHasi nintzelarik, 80-100 ontzi ziren Donibane Lohizunen. Gaur egun, erdiak baizik ez dira gelditzen. Hasi nintzenean, pelagikoak baziren, ontzi handiak… Baina asko aldatu da. Orain, ontzi txikiak dira gehienak, bolintxeroak. Gelditzen diren ontziek sekulako zailtasunak dituzte arrantza eskubideak lortzeko, espezie anitz ezin dituzte arrantzatu… Zentzugabekeria da.\nPortuaren kudeatzeko manera aldatu dea?\nBasurko izeneko arrantzale bat bazen garaian. Donibane Lohizunen arrantzaleen arteko elkartasuna bultzatu zuen, portua antolatu zuen, eta kooperatibismoa martxan ezarri zuen. Arrantzale kooperatibei begira, Donibane Lohizune zinez eredu bat izan da. Garai hartan ontzi jabe gehienak ez ziren arrantzaleak, bulegoetan ziren eta arrantzaleak enplegatzen zituzten ontzietan lan egiteko. Basurkok, pixkanaka, erakutsi du arrantzaleak beren ontzien jabe izan zitezkeela.\nAldi berean, portu osoa kooperatiben bidez antolatu zuen: portuko arrain saltokia, portuaren kudeaketa… Dena kooperatiben bidez egiten zen, eta arrantzaleek antolatzen zuten dena. Horrek zinezko elkartasuna sortu zuen arrantzaleen artean. Jakin behar da arrantzaleek ez dutela hilabeteko lansaririk, baina egindako arrantzaren araberako saria dutela. Hortaz, elkartasun sistema bat martxan jarri zuten arrantzale guztiek sari bat ukan zezaten. Nik hori ezagutu dut, baina hasi nintzenean hasi ziren gauzak aldatzen.\nMIG Merkataritza eta Industria Ganberak esku hartu du portuaren kudeaketan, eta hasi da pixkanaka kooperatiben tokia kentzen. Lehenik, portuko arrain saltokia hartu zuen bere gain, arrantzaleak kudeaketatik kenduz. Gero, portuaren mantentzen lanak kudeatzen hasi ziren… Emeki-emeki kooperatiba guziek porrot egin dute. Bakarra gelditzen da orain, La Basquaise, baina ez da bakarrik arrantzalez osatua. Ni hasi nintzelarik izpiritu kooperatiboa zen, baina galdu dugu arrunt. Arrantzaleok ez dugu gehiago ezer kudeatzen; lehen, gu ginen portuaren kudeatzaileak. Baina garai hori ehortzi dute.\nPortua ez dutela gehiago arrantzaleek kudeatzen, alegia…\nHori da, eta bada adibide adierazgarri bat. Gure kooperatibak porrot egin aitzin, arrantzale batzuei salmenta zuzena egitekoa gogoa etorri zitzaien. Donibane Lohizuneko portuan bazen okupatua ez zen eraikin bat, eta han egitea deliberatu genuen, gure kooperatibarekin. Kooperatibatik hasi ginen han antolatzen salmenta hori, baina MIGek Frantziako Polizia igorri zigun, eta indarrez atera gintuzten hortik. Deliberatu genuen, gero, txosna bat ezartzea portuan, eta hortik egitea, baina hortik ere kanporatu gintuzten. Azkenean, MIGek erran zuen egurrezko etxola bat ezarriko zutela Ziburuko portuan salmenta zuzena egiteko, baina erabaki zuten Donibane Lohizunen ezin zela, legez kanpokoa zela. Ez du logika izpirik. Baina argi da elkartasun sistema oztopatu dutela.


BBK sariketaren finalaurreko txartela lortzeko lehiatuko dira Uribe Kostako bertsolari gazteak - Uribe kosta - Hiruka.eus\nBBK sariketaren finalaurreko txartela lortzeko lehiatuko dira Uribe Kostako bertsolari gazteak\nIratxe Olaizola 2020-03-10 08:57\nUribe Kostako eta Lea-Artibaiko bertsolari gazteak lehiatuko dira bihar, martxoaren 11n, Markina-Xemein Kultur Aretoan, 10:30ean, BBK sariketaren 28. edizioaren barruan. Biharko irabazleek martxoaren 18ko finalaurrekoan parte hartuko dute, Ander Deuna ikastolan.\nMartxoaren 3an hasi zen BBK sariketa. Uribe Kostaz gain, Busturialdea, Enkarterri/Ezkerraldea, Arratia, Durangaldea, Uribe Butroe, Hego Uribe eta Lea-Artibaiko bertso-eskoletako ikasleek parte hartzen dute lehiaketan, bi adin-tartetan bananduta, lehenengoa 18 urte edo gutxiago dituzten gazteena eta bigarrena 19-24 urte bitartekoena.\nBihar, martxoaren 11n, Uribe Kostako bertsolariek irabaziz gero Sopelako Ander Deuna Ikastolan lehiatuko lirateke 09:45ean Hego Uriberen kontra, martxoaren 18an finalerako txartela lortu ahal izateko.\nBeste finalaurrean, Busturialdea eta Durangaldea lehiatuko dira martxoaren 16an, 10:00etan, Iurretan.


Parketxeak Aste Santurako planez gainezka - Artelatz\n> Berriak > Ingurumen hezkuntza > Parketxeak Aste Santurako planez gainezka\nParketxeak Aste Santurako planez gainezka\nnon Ingurumen hezkuntza\nAste Santua bertan daukagu eta parketxeetan eskaintza berezia prestatu dugu oporraldi honetan zehar bisitatu nahi dituen ororentzako.\nOiartzunen dagoen Arditurriko parketxeak (Aiako harria natura parkean) bertan habiak egiten dituzten sai arreen bizimodua eta ohiturak ezagutzeko irteera gidatua antolatu du apirilaren 28rako (igandea). Bezperan, apirilaren 27an, tren berdea eta meategiko bisita uztartuz goiz pasa ederra egiteko aukera ere izango da. Egun horietan gerturatu ezin dutenentzat, meategiak bisitatzeko aukera izango da egunero.\nAralarko Parketxe Hedatuari dagokionez, Ataungo Barandiaran Museoan, batetik, antigoaleko errota eta zerrategira bisitak izango dira, bai Aste Santuan bai Pazko Astean zehar (egunero, asteartean izan ezik), eta bestetik, Jentilen artean iparra aurkitu nahian mitologia orientazio jolasa egingo da apirilaren 20an, larunbatez. Lizarrustiko parketxearen kasuan, Aralarko paisaia kulturalak ezagutzeko ibilaldi gidatuak antolatuko dira (aurre erreserbarekin).\nAizkorri-Aratz Natura Parkeko bi parketxeetan ere badira planak. Zegamako Anduetza parketxean, San Adrian, denboran zehar igarobidea irteera gidatua burutuko da apirilaren 20an, Aldaolako aparkalekutik abiatuta. Halaber, txorien kantuak ezagutzeko ibilaldia egongo da apirilaren 27an.\nAzkenik, Arantzazuko parketxean (Oñati) bisita gidatuak izango dira ostegunetik astelehenera eta, bestalde, apirilaren 20an eta 27an Gaztagintzaren sekretuak jarduera ospatuko da Gomiztegiko artzain eskolan, ibilbide irisgarritik txango txiki bat egin ostean, instalakuntzak bisitatuko dira eta gazta-dastaketa batekin amaituko da jarduera.\nArtelatz Ingurumen Zerbitzuak S.L. Izaskungo Aldapa, 3 - 1.ezk . 20400 - Tolosa (Gipuzkoa) Telf: 943670637


Aurelio Arteta, berriro gure artean : Hamaika Bide Elkartea\nAurelio Arteta, berriro gure artean\nBy\tHamaikabide Elkartea\ton\t2016/02/23\tin\tAlbisteak\nAurelio Arteta (1879-1940) margolari bilbotar ospetsuaren irudiak erabateko gaurkotasuna lortu du berriro gure artean ere. Bilbao 700 Fundazioak, batetik, “Bilbotar berreskuratuak” bilduman eta Jose Fernández de la Sota idazle ezagunaren eskutik, artistaren biografia kaleratu du: Aurelio Arteta. Los trabajos y los días. Halaber, iazko azaroaren 10ean, margolariaren heriotzaren 75 urte betetzearekin batera, Mexikoko Ateneo Españolark Artetari eskainitako erakusketa antologikoa egin zuen. Azken horren barruan bideo interesgarri bat egin zuten, laburra baina mamitsua, bilbotarraren biografia eta pertsonalitatea azaltzeko, Hauxe da bideo horren lotura:\nFederiko Álvarez: Haurtzaro eta nerabetasuna\nBy\tHamaikabide Elkartea\ton\t2019/11/24\tin\tBatzarrak\nJoan den 2018ko maiatzaren 18an, Federiko Álvarez Arregi euskal erbesteratua hil zitzaigun. Donostian jaioa, 1927an, beti hiriaren oroimen idealizatua gorde zuen batez ere haurtzaroarekin lotutakoak. Federiko askotan itzuli zen gurera eta, libre gelditzen zitzaion denboran hiria arakatzen zuen galdutako beste zahar hura aurkitu nahian. Orduan, memoria hauek idazteko asmoa ez zuen ezkutatzen eta, azkenik, liburua, […]


Argia tresna bihurtzen denean - Zientzia Kaiera\nGure eguneroko bizitzan ez dirudi argia objektuak mugitzeko gauza denik. Eguzkitan gaudenean, beroa nabaritzen dugu, energia alegia, baina ez dugu inolako presiorik sentitzen. Johannes Keplerrek 1619. urtean proposatu zuen eguzkiaren argiak agian erradiazio-presioa eragin dezakeela kometen isatsak beti eguzkitik kanpoko alderantz zuzenduta daudela azaldu ahal izateko. Bi mende beranduago, James Clerk Maxwellek, elektromagnetismoaren teoria garatu zuenean, formalki frogatu zuen argiak uhin elektromagnetikoak, energia eta momentua daramatzala berarekin batera eta hortaz, indarra eragin dezakeela objektuen gainean. Hala ere, konturatu zen garai hartan zeuden energi iturriekin behintzat, indar hori oso txikia zela eraginkorra izateko. Gauzak aldatu egin ziren 1960. urtean, lehenengo laserra sortu zenean.\nLaserra, fantasia-iturri bilakatu ziren Star Trek edo Star Wars bezalako fikzioko filmetan, baina horretaz gain, gure eguneroko bizitza aldatu zuen, eta fantasia zena errealitate bilakatu da milurteko berri honetan. Gaur egun nonahi aurki daitezke laserrak: hitzaldietan erabiltzen diren laser-erakusleetan, inprimagailuetan, CD eta DVD irakurgailuetan, musika elektronikoko emanaldietan… Industrian ere dago materialak zehaztasun handiz mozteko edo soldatzeko laserra, eta era berean kirurgia-ebakuntzetan erabiltzen da bisturi oso zehatz modura.\n1. irudia: Eguzkiaren erradiazio-presioaren eta eguzki-haizearen eragina C/1995 O1 (Hale-Bopp) kometaren isatsaren gainean (iturria: Wikimedia Commons).\nBaina zer ote du argi-iturri berezi honek? LASER hitza ingeleseko akronimoa da, Light Amplification by Stimulated Emission of Radiation, eta oso ondo azaltzen du nola sortzen den argi artifizial indartsu hau. Laserrak, argia sortzeko mekanika kuantikoaren efektu bat erabiltzen du: argiaren igorpen estimulatua, hain zuzen ere. Intentsitate handiko argia sortzeko material bat (solido, likido edo gasa), hau da material anplifikatzailea delakoa erabiltzen da ispilu-ganbara batean. Horren baitan, kate-erreakzio bat sortzen da eta fotoiek (argi-partikulek) fotoi gehiago sortzen dituzte pultsuen moduan, energi-paketetan bezala.\nLaserraren argia koherentea da espazioan eta purutasun handia du espektroan. Horrek esan nahi du, alde batetik, sortzen den argi sorta oso kontzentratuta dagoela lerro batean, hau da, ez da zabaltzen inguruko espazio osoan, bonbila baten argiak egiten duen moduan. Bestaldetik, argi zuriak espektro ikusgaiaren kolore guztiak baditu, eta prisma bat zeharkatzean kolore desberdinetan banatzen bada ere, laserraren argiak ordea, kolore oso zehatza dauka (uhin elektromagnetikoaren uhin-luzera, edo fotoien energia zehatzak): gorria, berdea, edo ikusten ez den uhin-luzerakoa. Propietate hauei esker, laser-izpiak horma bat jotzen duenean puntu edo “spot” oso txikia ikusten da. Izan ere, bere erradioa argiaren uhin-luzeraren neurrikoa izan daiteke (buruko ile arrunt bat baino 100 bider estuagoa). Laserraren potentzia txikia erabiliz, hots, watt gutxi batzuk erabiliz, uhin-luzera jakin bateko argi-intentsitate oso handia lor daiteke, eguzkiaren gainazalekoa baino 10000 bider handiagoa!\n2. irudia: Hiru kolore desberdinetako laser-erakusleak: gorria, berdea eta urdina. Igortzen dituen argiaren uhin-luzerak 635 nm, 532 nm eta 445 nm dira, hurrenez hurren (1 nm=1 mm/1000000) (iturria: Wikimedia Commons).\nLaserraren fisika oso emankorra izan da azkeneko 50 urteetan eta bere aplikazioak azkar zabaldu dira. Horren adierazle dira laserrarekin zerikusia duten Fisikako Nobel sariak, lehenengoa 1964. urtekoa, laserraren aurkikuntzagatik. Azken Fisikako Nobel sariak laserraren iraultza aintzatetsi du berriz ere. Nobel batzordeak esan du saritu dituen bi aurkikuntzek “aukera ematen digutela objektu arras txikiak eta prozesu ikaragarri azkarrak argi berriaren bidez ikusteko”. Sariaren erdia Arthur Ashkinek lortu du “pintza optikoak asmatzeagatik eta hauek sistema biologikoetan dituzten aplikazioengatik”; beste erdia Gérard Mourou eta Donna Strickland fisikarientzat izan da, “intentsitate handiko argi-pultsu ultralaburrak sortzeko metodoa garatzeagatik”. Ikertzaile hauen ekarpenek oso tresna eraginkorra bilakatu zuten laser-argia, eta beste ikerketa-bideetarako eta aplikazioetarako ateak ireki zituzten.\nBaina zer ote dira pintza optikoak? Pintza edo matxarda mekaniko arruntak erabilita, objektu txikiak heldu eta manipula ditzakegu. Zein da ordea hauek erabilita har dezakegun objekturik txikiena? Historian zehar ametsa izan zen argiaren presioaren eraginkortasunak, bere bidea aurkitu zuen mundu mikroskopikoan, Arthur Ashkinen eskutik.\nAshkin, esperimentuak egiten hasi zen laser sortu berriarekin Bell laborategietan, New Yorken. Uhin jarraituko laser monokromatikoa erabilita, konturatu zen tresna bikaina zela partikula txikiak mugiarazteko. Egin zuen erradiazio-presioaren lehenengo frogan, mikraren neurriko latexeko esfera (1 mikra=1 mm/1000) lebitatzen mantentzea lortu zuen, 1 watteko argon-laser berdea gorantz zuzenduz.\n3. irudia: Gorantz zuzendutako laser berdeari esker lebitatzen dagoen 20 mikra diametroko partikula gardena (iturria: A. Ashkin, “The pressure of light”).\nLaserrak erradiazio-presioa eragiten du objektuen gainean, nahiz eta kontaktu mekanikorik ez izan. Izan ere, ezaguna da hala egiten dela ile-lehorgailu arruntaren aire-zorrota erabilita ping pong pilota baten kasuan. Ashkin konturatu zen esfera mikroskopikoak eta objektu txikiagoak ere, laserra erabilita argiztatzen zituenean hedapen-norabidean mugitzen zirela, erradiazio-presioaren indarraren eraginez. Gainera, laser sortaren erdigunerantz desbideratzen ziren beti, non intentsitatea handiagoa den, gradiente-indar batek bultzatua.\nOndoren, partikulak mantentzeko laser sortaren norabidean leiar bat gehitu zuen, laserra enfokatzeko. Horrela, laserraren hedapenaren kontrako indarra sortu eta partikulak harrapatzea lortu zuen, “pintza optikoa” sorturik. Geroztik, teknika hobetuz eta beste metodoekin konbinatuz, 1986.ean posible egin zen atomoak ere harrapatzea! Teknika honek lortu zuen lehen fikzio-zientzia zena errealitate bihurtzea, alegia, argiaren presioa erabiltzea objektu fisikoak mugiarazteko edo eusteko.\n4. irudia: Laserrak eragindako indarren eskemak. Ezkerrean: Laserrak partikula aurrerantz bultzatzen du erradiazio-presioagatik eta zentroranzko gradiente-indarragatik, laser sortaren erdian intentsitatea handiagoa baita (iturria: N. Zabala, “Lebitazioa” lanetik moldatuta). Eskuinean: Laserraren argiak leiarra zeharkatzean indar-gradientea sortzen da, laser sortaren hedapenaren aurka, eta partikula dielektrikoa fokuan harrapatuta geratzen dela, pintza optikoa sortzen da delarik (iturria: A. Ashkin, “Force for a single-beam gradient laser trap on a dielectric sphere in the ray optics regime” lanetik egokitua).\n1987.ean ordea, Ashkinek beste aurrerapen handi bat egin zuen, lortu baitzuen pintza optikoak bakterioak kaltetu gabe bizirik mantendu eta harrapatzea. Horretarako laser berdea erabili ordez laser infragorria erabili zuen, hau da, energia baxuagoko fotoiak. Berehala sistema biologikoak aztertzen hasi zen zientzialaria eta, gaur egun, pintza optikoak biziaren nondik norakoak ikertzeko erabiltzen dira. Zelularen barruan mintza suntsitu gabe sartzea lortu zuen, eta ikertzen hasi zen Ashkin “molekula-motoreek” nola egiten duten haien oinarrizko lana zelula barruan. Azken urteotan, Ashkinen lanetatik abiatuta, beste zientzialari batzuek metodoak eta aplikazioak garatu dituzte, eta laborategi askotan pintza optikoak tresna ezinbestekoak bilakatu dira prozesu biomolekularrak aztertzeko: proteinak, molekula-motoreak, DNA edo zelulen barruko biziaren makineria. Azkeneko aplikazioen artean, aipatzekoa da holografia optikoarena, aldi berean milaka pintza optiko erabiliz odol-zelula osasuntsuak infektatuetatik banatzen dituena, eta malaria bezalako gaixotasunei aurre egiteko erabil litekeena.\n5. irudia: Kinesina molekula-motorea pintza optikoen bidez eusten den partikula dielektrikoan itsasten da. Kinesinak partikula bultzatzen du mikrohodiaren gainean mugitzen denean, baina pintza optikoak behartzen du partikula laser sortaren erdialdera joateko berriz ere. Horrela aztertzen da nola higitzen den molekula zelularen mikrohodiaren gainean (iturria: A. Ashkin, “Force for a single-beam gradient laser trap on a dielectric sphere in the ray optics regime” lanetik egokitua).\nGerard Mourouk eta Donna Stricklandek gizakiak inoiz lortu dituen laser-pultsurik intentsuenak eta laburrenak sortzeko teknika asmatu zuten: CPA (chirped pulse amplification) delakoa. Aurkikuntza hau 1985. urtean plazaratu zuen zuten, Strickland doktoretza-tesia Mourouren zuzendaritzapean egiten ari zelarik AEBko Rochesterreko unibertsitatean. Laserra sortu zenetik, ikerlariak saiatu ziren gero eta intentsitate handiagoko laserrak sortzen, pultsuaren energia kontzentratuz denbora oso laburretan, pikosegundotan alegia. Izan ere, 1ps-koa da denbora, argiak irakurtzen ari garen lerroetatik, gure begietara iristeko behar duen denbora baino mila bider laburragoa. 1980. hamarkadan ordea, muga bat topatu zen. Intentsitatea ezin zen gehiago handitu, hamarka gigawatt (1GW=mila milioi watt) zentimetro koadrokora iristen zenean. Izan ere, laserraren anplifikazio-materiala suntsitu egiten zen, apurketa dielektrikoagatik: airean txinpartak sortzen diren bezalaxe. Mourouk eta Striclandek metodo bakun eta dotorea asmatu zuten eragozpen hori gainditzeko. Lehenik pultsua luzatu zuten denboran; horrela, pultsuaren potentzia gutxitu egiten zen, eta ondoren anplifikatu eta berriro konprimatzen zen. Horrela terawatteko potentzia gainditu zuten (1TW=1000 GW). Teknika honek laserraren fisika irauli zuen eta ondoren, sortu ziren intentsitate handiko laser-pultsu ultralaburretarako metodo ohikoa bilakatu zen.\nNaturan, oso denbora-eskala laburretan gauzatzen dira mundu mikroskopikoan gertatzen den hainbat fenomeno, adibidez molekulen bibrazioak, molekulen arteko loturak, edo elektroien higidura atomoetan; femtosegundoetan (1fs=1ps/1000) edo eskala laburragoetan gertatzen dira naturan. Laser-pultsuak zenbat eta laburragoak izan gero eta prozesu azkarragoak “ikus” daitezke. Pultsuak argazki-kameren flasharekin konpara ditzakegu, pultsuen distirak milisegundo inguru irauten badu ere. Laser ultralaburrekin ultra-laburrekin, orain arte unekoak ziruditen prozesuak segi eta azter daitezke haien denbora-eskalan. Azken urteotan attosegundoaren fisikaren ikerkuntza-lerroa ireki da. Ehun attosegundoko (1as=1fs/1000) pultsuak edo laburragoak erabiliz, elektroien mailara iritsi daiteke. Elektroiak prozesu kimikoen eragileak dira, eta materiaren propietate optiko eta elektronikoen erantzule.\n6. irudia: Intentsitate handiko laser ultralaburra lortzeko CPA teknikaren eskema (iturria: The Nobel Committee for Physics, “Groundbreaking inventions in laser physics. Optical tweezers and generation of high-intensity, ultra-short optical pulses” lanetik egokitua).\nLaserren intentsitate ikaragarri handi hauek materialen propietateak aldatzeko aukera ezin hobeak eskaintzen dituzte, isolatzaileak eroale bihurtzeko, materialak edo materia biziduna doitasun handiz zulatzeko, datuak metatzeko eta abar. Laser-pultsu ultralaburrak energia handia sortzen du enfokatzen den puntuaren inguruan, baina denbora hain laburra izanik, beroak ez du inguruko eskualdetara zabaltzeko eta kaltea sortzeko aukerarik. Hori dela eta, laserra doitasun handiko tresna da. Teknologia hau kirurgian erabiltzen da adibidez stent izenekoak egiteko, eta odol-zainak zabaltzeko edo indartzeko. Hala ere, beste bat da aplikaziorik ezagunena: begiko akatsak, hau da, miopia, hipermetropia edo astigmatismoa zuzentzeko erabiltzen den begi-kirurgia. Kirurgiako oftalmologiako teknika berriek femtosegundoko laserrak erabiltzen dituzte kornean zulotxo-sare bat egiteko eta kornea zati bat altxatzeko. Gero, beheko ehunak beste laser batekin moldeatzen dira.\n7. irudia: Potentzia baxuko femtosegundoko laserrarekin egiten den begiko ebakuntzaren azalpen grafikoaren animazioa (iturria: Wikimedia Commons).\nLaser-teknologiaren helburua oraindik are intentsitate handiagoak lortzea da. Horretarako, Mourouk sortu eta lideratu zuen ELI (Extreme Light Infrastructure) egitasmoa. Teknologia horretan, 10 petawatteko potentzia-gailur oso laburrak sortzen dira (1PW=mila bilioi watt). Potentzia hori, ehun mila bilioi argi-bonbilen distira oso laburren baliokidea izango litzateke. Hiru herrialdeetan hainbat arlo garatuko dira: attosegundoko ikerkuntza Hungrian, fisika nuklearra Hungrian eta energi altuko partikula sortak Txekiar Errepublikan.\nLaserraren kasuan ondo ikusten da nola aurrerapen teknologiko batek ateak nola irekitzen dituen biologian, medikuntzan, kimikan edo fisikan prozesuak hobeto ulertzeko eta kontrolatzeko; bestalde, oinarrizko zientzia hobeto ezagutzen dugunean aurrerapen teknologiko berriak sortzeko posibilitateak zabaltzen dira. Mekanika kuantikoari esker laserra sortu zen, eta laser ultralaburrekin materiaren sekretuak hobeto ezagutuko ditugu etorkizunean.\nPopular science background: Tools made of light, (2018). The Nobel Prize in Physics 2018, The Royal Swedish Academy of Sciences.\nGroundbreaking inventions in laser physics. Optical tweezers and generation of high-intensity, ultra-short optical pulses, (2018). The Nobel Committee for Physics 2018, The Royal Swedish Academy of Sciences.\nAshkin, A. (1972) . The pressure of light, Scientific American, 226(2) 62-71. DOI:10.1038/scientificamerican0272-62.\nAshkin, A. (1992). Force for a single-beam gradient laser trap on a dielectric sphere in the ray optics regime, Biophys Journal, 61(2), 569-582. DOI:https://doi.org/10.1016/S0006-3495(92)81860-X (1992).\nZabala, N. (1997). Lebitazioa, Ekaia, 7, 31-49. (1997).\nEgileaz: Nerea Zabala Fisika irakaslea da UPV/EHUko Zientzia eta Teknologia Fakultatean, eta CFM eta DIPC ikerketa-zentroetako ikertzaile laguna.\nArgitalpen-data: 2019/04/11 · Atala: Zientzia eta Teknologiak 50 urte\nfisikaZTF-FCT 50. urteurrena\nCésar Tomé López Erradioaktibitatearen hasierako urratsetan (hau da, 1900. urtera aldera) lan egiten zuten zientzialariak konturatu ziren erradiazio-iturrietatik gertu zeuden […]\nNagore Grijalba, Fanny Claverie, Ariane Donard , Hélène Tabouret, Christophe Pecheyran, Nora Unceta, Mª Aránzazu Goicolea, Ramón J. Barrio 80ko […]


Euskarazko irakurketa kluba\nPlazida Otaño liburutegia, Zizurkil | Literatura\nUxue Alberdiren “Kontrako eztarritik”, emakume bertsolarien testigantzak. Solasaldia egingo dute liburuaren inguruan, idazlea bera bertan dela. Irailak 30, astelehena 18:00etan.Plazido Otaño liburutegian. Idazlea bertan izango da.\nEuskarazko irakurketa kluba Plazida Otaño liburutegia\nUxue Alberdiren “Kontrako eztarritik”, emakume bertsolarien testigantzak. Solasaldia egingo dute liburuaren inguruan, idazlea bera bertan dela.\nIrailak 30, astelehena 18:00etan.\nPlazido Otaño liburutegian. Idazlea bertan izango da.


Gossip - Mundu osoko Jainkoaren Eliza Suitza\nmedia > Aldizkariaren ondorengoa > 2017-03 aldizkariaren ondorengoa > Gossip\n"Hee Haw" telebista-saio amerikarrean (1969tik 1992ra country musikarekin eta sketchekin) umore zati bat egon zen "Four Klapschweibern"-ekin, abesti txiki bat abesten zuena, zeinaren testua honelakoa zen: "Entzun, entzun .. Ez gara gu korrika eta zurrumurruak zabaltzen, zeren eta... ez garelako esamesak ibiltzen ditugunak, eta inoiz ez... ez gara berriro errepikatuko, hee-haw eta prest egon delako batean. unerik ba al dakizu azken berriak». Dibertigarria dirudi ezta? esamesak mota desberdinak daude. Izan ere, esamesak onak, txarrak eta itsusiak ere badira.\nBa al dago esamesak onak? Egia esan, esamesak hainbat esanahi ditu. Horietako bat albisteen azaleko trukeari dagokio. Elkarri eguneratuta egotea da kontua. "Mariak ilea tindatu du berriro". "Hansek auto berri bat lortu du". "Julia haur bat izan zuen". Inor ez litzateke irainduko bere buruari buruzko informazio orokor hori zabalduko balitz. Elkarrizketa modu honek harremanak sortzen laguntzen digu eta elkarren artean ulermena eta konfiantza sor ditzakete.\nEsamesen beste esanahi bat zurrumurruen hedapenari dagokio, gehienetan izaera sentikorra edo pribatua dutenak. Hain irrikaz gaude norbaiten sekretu eskandalagarrien berri izateko? Berdin du egiazkoak diren edo ez. Horrelako gauzak ez dira zertan egia erdi gisa hasi, baina apurka-apurka lagun minetatik beste lagun hurkoetara pasatzen dira, hauek bere lagun minei helaraziz, azkenean emaitzak izan daitezen. nahiko akatsak, baina denak sinisten direnak. Esaerak dioen bezala: "Eskuaren atzean xuxurlatu zaizuna sinestea gustatzen zaizu". Esames mota hau hain kaltegarria izan daiteke, non zauriak eragiten baititu. Esames txarrak erraz antzematen dira, pertsona gelara sartzen denean elkarrizketa berehala gelditzen delako. Norbaiti zuzenean esatera ausartzen ez bazara, ez du merezi errepikatzeak.\nEsameskeria itsusiak edo gaiztoak pertsona baten ospea kaltetzeko diseinatuta daude. Hori entzundako zerbait transmititzeaz haratago doa. Mina eta atsekabe sakona eragin nahi duten gezurrei buruzkoa da. Internet bidez zirkulatzen errazak dira. Zoritxarrez, jendeak inprimatuari belarrietan xuxurlatu zena baino are gehiago sinesten du.\nEsames mota honek guztiz inpertsonalak dirudite, harik eta gaiztakeriaren xede bihurtu arte. Ikasle gaiztoek praktika hau gustatzen ez zaien beste ikasle batzuetan erabiltzen dute. Cyberbullying-ak gazte asko bere buruaz beste egitera bultzatzen ditu. Ameriketan hau "bullycide" [jazarpenaren ondoriozko suizidioa] ere deitzen zaio. Beraz, ez da harritzekoa Bibliak esaten duenean: "Gizon oker batek liskarrak eragiten ditu, eta kalumniatzaileak lagunak ez ados jartzen" (Esaera 1.6,28). Honela dio: "Kalumniatzailearen hitzak jaki bezala dira eta leunki jaisten dira" (Esaera 1.8,8).\nHori argi izan beharko genuke: esamesak haizeak batetik bestera eramaten duen lumatxo bat bezalakoa da. Hartu hamar luma eta bota itzazu airean. Ondoren, saiatu luma guztiak berreskuratzen. Ezinezko lana litzateke hori. esamesekin antzekoa da. Esamesen istorio bat hasi bezain laster, ezin duzu itzuli leku batetik bestera putz egiten delako.\nBehar bezala aurre egin behar diogun iradokizunak\nZure eta beste norbaiten artean arazoren bat badago, konpon ezazu zure artean. Ez esan inori horri buruz.\nIzan objektiboa norbaitek bere atsekabea botatzen dizunean. Gogoratu, pertsona baten ikuspuntua bakarrik entzungo duzula.\nNorbait zurrumurruak kontatzen hasten bazaizu, gaia aldatzeko garaia da. Distrazio sinple batek ez badu funtzionatzen, esan: “Gure elkarrizketa negatiboegia bihurtzen ari zait orain. Ezin al dugu beste zerbaitez hitz egin?». Edo esan: "Ez naiz eroso sentitzen besteen bizkar haiei buruz hitz egiten".\nEz esan beste pertsonei buruz haien aurrean esango ez zenukeen ezer\nBesteei buruz hitz egitean, egin galdera hauek zure buruari:\nEgia al da (apainduta, bihurritu, makillatu beharrean)?\nLagungarria al da (erabilgarria, pozgarria, kontsolagarria, sendagarria)?\nInspiratzen al da (pozgarria, emulatzea merezi du)?\nBeharrezkoa al da (aholku edo abisu gisa)?\nLagunartekoa al da (matxurra, burla, kontrolaezina izan beharrean)?\nBeste norbaiti hau entzun eta orain helarazi ondoren, dei diezaiogun esamesak on honi, zurekin esamesak zabaltzen saiatzen ari den norbaiti esan diezaiokezulako, zurrumurruak itsusi ez daitezen saihestuz.


Gaztedi Bizkaia 2020 - Bizkaia.eus\nBizkaiko Foru Aldundiak sustatzen duen Gaztedi Bizkaia 2020 estrategiak gazteentzako politikak abiarazi nahi ditu eskualde eta herrietan, bai eta horretarako beharrezkoak diren zerbitzuak ezarri ere.\nZortzi jarduketa-eremutan egituratzen da: hezkuntza eta prestakuntza; enplegua eta ekintzailetza; esku-hartze soziala; osasuna eta ongizatea; kultura eta sorkuntza; konpromiso soziala; parte-hartzea, eta nazioartekotzea.\nBizkaiko Foru Aldundiak ia hiru milioi euroko inbertsioa egingo du Bizkaiko eskualde eta herrietan 2019ra bitartean; era berean, 2017. urtean lurraldeko gazteen aukerak sustatzeko konpromisoa hartu du.\nEl proyecto Bizkaia Goazen Gazteak busca crear oportunidades para los y las... →Irakurri gehiago


Hasiera Nola Erosi\nTelefonoa: 688 856 294\nErosketa prozesua burutu ondoren, posta elektronikoa jasoko duzu aldez aurretik eman diguzun helbidean. Mezu horretan, zure eskariaren zehaztasun guztiak ikusiko dituzu. Posta jaso ezean, jar zaitez gurekin harremanetan mesedez. Ordaintzeko banku-transferentzia aukeratzen baduzu, transferentzia egiteko kontu-zenbakia emango zaizu. Mesedez, azaldu iezaiguzu argi eta garbi zure izena eta eskaera-zenbakia faxean, posta elektronikoan eman genizkizun datuak hain zuzen ere. Abeltzantzako produktuen eskuragarritasuna kooperatiben izakinen araberakoa da. Produkturen bat agortuta egotekotan, berehala jakinaraziko dizugu.\tPublicado en


EOG. JASANGARRITASUNA OUTDOOR\nMunduko outdoor sektoreko enpresa handienetako 19k sortu zuten 2003an European Outdoor Group taldea, aire zabaleko jarduerak sustatzeko erakunde dinamiko eta sortzailea. EOGk sektorearentzako garrantzi handiko proiektuak kudeatzen eta babesten ditu, hainbat alorretan, hala nola merkatu-ikerketak, merkataritza-azokak, jasangarritasuna, politikari eta legegileen parte-hartzea eta jende guztiarentzako aire zabaleko jardueren sustapena. Hortaz, zinez eragile indartsua da aire zabaleko jardueren Europako industria modu konstruktibo eta positiboan ordezkatzeko.\nZER DA EOG?\nEOG (European Outdoor Group) aire zabaleko jarduerak sustatzeko erakunde dinamiko eta sormenez betea da. EOGk sektorearentzako ezinbesteko proiektuak kudeatzen eta babesten ditu, besteak beste, merkatu-ikerketak, merkataritza-azokak, jasangarritasuna, politikari eta legegileen parte-hartzea eta jende guztiarentzako aire zabaleko jardueren sustapena. Hortaz, zinez eragile indartsua da aire zabaleko jardueren Europako industria modu konstruktibo eta positiboan ordezkatzeko.\nZERGATIK GAUDE EOG-N?\nTernua izan zen munduko outdoor eta mendizaletasuneko marka garrantzitsuenak biltzen dituen European Outdoor Groupen sartu zen Espainiako lehen marka, 2012an. Hala behar zuen, ezinbestean, bat egiten baitugu elkartearen balio eta printzipioekin, hala nola Europan industria sendo bat eraikitzeko lankidetza eta ingurumena babesteko nahia.


Muin-emaile baten bila dabiltza leuzemia duen García Quintana ikastetxeko nesketako batentzat. | Consumer\nMuin-emaile baten bila dabiltza leuzemia duen García Quintana ikastetxeko nesketako batentzat.\nValladolideko erdigunean 2000ko abenduan erregistratutako lehen minbizi-kasua izan zen.\nGarcía Quintana ikastetxeko ikasle batek leuzemia du, eta, hasiera batean, telefonia mugikorreko antena-eremu batetik hurbil egoteari egozten zaio, nahiz eta gero ezin izan den harremana frogatu, muin-emaile bat behar du bizia salbatzeko.\nEz ahizpa, ez haren guraso edo senide zuzenenak ez dira bateragarriak, eta Carla txikiak, 6 urtekoak, Madrilgo Niño Jesús ospitalean jarraitzen du, beste adin txikiko askok bezala, hezur-muineko emaile baten zain, haren immunitate-sistema haren antzekoa baita.\nEskolan, 2000ko abenduan, erregistratutako lehen minbizi-kasua izan zen, eta joan den apirilean, berriz gaixotu zen. Horren ondorioz, ospitaleratu eta kimioterapia bidezko tratamendua areagotu egin zen. Orain, hezur-muineko transplante batek baino ez du etorkizuna bideragarri egingo, eta horretarako hilabete bat izango du. Bestela, berriz erortzea zaila izango da, eta bateragarritasun txikiko transplantea eta immunosupresoreekiko tratamendua egin beharko zaizkio haurrari, beste bi hilabete irabazteko, baliozko emaile baten zain.\nHori dela eta, García Quintana ikastetxeko Ukituen Elkarteak kanpaina bat jarri du abian Carla eta beste haur batzuei haurtzaroa itzultzeko aukera emango dioten dohaintza-emaileen bila. Ohiko odol-analisiarekin bakarrik jakin daiteke pertsona baten tipajea eta, beraz, gaixoekin duen bateragarritasuna. Horretarako, datu pertsonalen txartel batzuk emango dira, eta Salamancako Ospitale Klinikoko Hematologia Zerbitzuak bere gain hartu eta koordinatuko ditu.\nInformazioa eta txartela Valladolideko ikastetxeetako guraso-elkarteetan emango dira eta informazioa 677 300 498 telefonoan ere jaso daiteke. Odola emateak ez du arrisku handiagoa anestesia orokorra edo epidurala emateak baino. Emailea izateko, osasun ona izan behar da, 18 eta 55 urte bitartekoa, B eta C hepatitisaren birusen edo HIESaren infekziorik izan gabe, eta berrogeita hamar kilo baino gehiago pisatu behar dira. Gainera, solidarioa izan behar du, eta ziur egon behar du hautatu ondoren ez dela atzera egingo.\nBestalde, VIVE del Campo de Gibraltar elkarteak laguntza-kanpaina bat hasiko du Zaida Sánchez Madueño neskatoarentzat, 11 urteko Concepción (Cádiz) lineako bizilaguna, Iruñeko Klinika Unibertsitarioan presako operazioa egin behar duena, muin-aplasia baitu. Horretarako, 72.500 euro behar ditu.\nemaile Leucemia-eu médula-eu


Irekia Eusko Jaurlaritza - Gobierno Vasco :: Visesak babes ofizialeko 65 etxebizitza gehiago egingo ditu Hondarribian\nVisesak babes ofizialeko 65 etxebizitza…\nHondarribian babes ofizialeko 65 etxebizitza sustatzeko lankidetza hitzarmena aurkeztu da gaur goizean; etxebizitzak iaz entregatu zirenen ondoan dagoen orubean egingo dira. Lankidetza hitzarmen honen berri Mª Covadonga Solagurenek, Marcos Murok eta Aitor Kerejeta eman dute, hurrenez hurren Eusko Jaurlaritzako Enplegu eta Gizarte Politiketako Saileko etxebizitza alorreko Sailburuordeak, VISESAko Zuzendari nagusiak (VISESA EJra atxikitako Sozietate Publikoa da), eta Hondarribiko Alkateak eman dute.\nEtxebizitzak VISESAk sustatuko ditu 3.782,15 m2ko lur-zati batean, gaur egun Udalaren jabetzakoa den 34/36 MULIATE Exekuzio Unitatean. Horren truke Hondarribiak Babes Ofizialeko 32 etxebizitza izango ditu salgai, eta alokairu babestuko 33 etxebizitza; azken horietako 17 Alokabide sozietate publikoak kudeatuko ditu, eta gainerako 15ak Udalari emango zaizkio alokatzeko jar ditzan. Etxebizitza horien batez besteko azalera 70 m2 erabilgarrikoa izango da, eta 2 logela izango dituzte. Etxebizitza guztiek izango dituzte garajea eta trastetegia, eta sukalde ekipatua altzariekin eta elektrotresnekin. Gainera, VISESAk Udalari lokaletarako 1.100 m2 eraiki emango dizkio, nahitaez komunitate ekipamendurako lagatzeko, eta hiritartze lanak egingo ditu.\nBestalde, Hondarribiko Udalak eraikuntza prozesua errazte aldera hobariak emango ditu Eraikuntza, Obra eta Instalazioen Udal Zergen kuotan, eta aldi berean salbuespenak aplikatuko ditu eraikuntza eta obren lizentzien tasei dagokienez.\nEtxebizitzak eskuratzeko baldintzak eta esleipen prozedurak babes ofizialeko etxebizitzen alorrean Autonomi Erkidegoak ezarritakoak izango dira: asteazkenean ospatuko den Osoko Bilkuran ezarriko dira errolda-urteak. Udalerriko esleipendunen zerrenda agortuz gero, eremu funtzionaleko eskaeragileei ere zabalduko zaie aukera.\nLankidetza hitzarmena sinatu ondoren, babes publikoko 65 etxebizitzak eraikitzeko proiektua abian jartzeko izapideei ekingo zaie. Lur-zatia ia hiritartuta dago, bakarrik hiritartze lan osagarriak falta zaizkio, eta horiei etxebizitzak amaitu ondoren ekingo zaie. Aurreikuspenen arabera, etxebizitzak 2015 urtean zehar hasiko dira eraikitzen.\nAlokabidek alokairuan dituen 3.279 etxebizitzen ondasun higiezinen gaineko zerga ordainduko du\n2013an 511 familiek eskuratu zuten Visesak sustatutako etxebizitza bat


Penaltietan igoera fasetik kanpo geratu da Mondrate - Debagoiena - Goiena.eus\nPenaltietan igoera fasetik kanpo geratu da Mondrate\nXabi Urzelai 2017-05-06 10:58\nMondrateko talde erretratua, joan den astean Zaldibian.\nAtzo, egubakoitza, gauean jokatu zuen Mondratek igoera faseko finalerdia Zaldibian, eta baieztatu zen, ostera ere, halako faseak etxean jokatzeak duen garrantzia. Arrasatekoek futbol giro ederrarekin egin zuten topo, zaldibiarrek zale asko zituzten harmailetan, Arrasatetik ere koadrila polita joan zen, eta partidu lehiatuaren ostean, penaltietan txanponak Zaldibiaren alde egin zuen.\nMondratekoek ondo zekiten igoera faseko lehenengo partidua ez zela batere erraza izango, etxetik kanpora jokatuta desabantaila zeukatelako. Partidu hasieran mondragoetarrei kosta egin zitzaien lehian sartzea, eta zaldibiarrek egin zuten lehenengo gola (1-0); orduan hasi zen, baina, Mondrate martxa hartzen eta partiduarekin gozatzen. Norgehiagoka berdindu ostean Zaldibiak bigarrena egin zuen (2-1), baina hor ere zuri-moreek partidua berdintzea lortu zuten (2-2).\nBerdindu bakarrik ez, aurretik jartzea ere lortu zuten Josu Uribarrenek gidatzen duen taldeak, baina zaldibiarrek behera egin beharrean partidua berdindu egin zuten (3-3), eta hor etorri zen penaltien txanda: "Partiduan lehiakorrak izan ginen, partidu txukuna egin genuen baina penaltietan euren atezainak bi jaurtiketa geratu zizkigun. Ez dago besterik. Norgehiagokan zehar kanporaketa asko izan genituen, eta epaileen lanarekin ez ginen gustura geratu, baina horri ere aurre egin genion eta pozik egon gaitezkeela uste dut, nahiz eta orain minduta gauden, normala den moduan".\nHala, oraindik ikusteko dago Mondratek 3. eta 4. postuagatik partiduren bat jokatuko duen: "Oraingoz ez dugu mailaz igotzerik lortu. Ikusiko da aurrerago, beste taldeek igotzeari muzin egiten diotelako edo halakoengatik errebotez gu igo gaitezkeen, baina momentuz hemen amaitzen da aurtengo lana. Denboraldi oso emankorra izan da, aste askotan lehenengo postuan izan gara eta egia da lesioak tarteko amaieran beherakada izan dugula. Baina, gustora egoteko moduko lana egin dugu".